**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2020, ημέρα Πέμπτη και ώρα 16.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης: «Συνέχιση της συζήτησης επί του Προσχεδίου του Κρατικού Προϋπολογισμού 2021» (3η συνεδρίαση).

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος-Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης–Σπυρίδων (Σπήλιος), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Πέτρος-Βασίλειος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την συζήτηση επί του Προσχεδίου του Κρατικού Προϋπολογισμού του 2021. ΄

Η διαδικασία που θα ακολουθήσουμε είναι να ξεκινήσουμε με τους εγγεγραμμένους συναδέλφους και στη συνέχεια να τοποθετηθούν οι Υπουργοί.

Πρώτος το λόγο έχει ο κύριος Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Η συζήτηση για τον Προϋπολογισμό, τουλάχιστον του Προσχεδίου, δεν μπορεί να προϋποθέτει ότι είμαστε ένα νησί που δεν μας επηρεάζει η παγκόσμια οικονομία.

Εγώ πραγματικά μετά από τόσο καιρό δεν έχω καμία εικόνα για τη γνώμη που έχει το οικονομικό επιτελείο της Κυβέρνησης για την παγκόσμια οικονομία.

Ξέρω πως αναφέρει ότι η παγκόσμια οικονομία δεν πήγαινε τόσο καλά πριν από τον COVID, αλλά τί άποψη έχει για τα τελευταία 10-15 χρόνια της παγκόσμιας οικονομίας που τα αποτελέσματα ήταν πενιχρά;

Είχαμε την χειρότερη ανάκαμψη από οικονομική κρίση από τότε που έχουμε στοιχεία.

Είχαμε ιστορικά χαμηλές επενδύσεις ως ποσοστό του ΑΕΠ - είτε ιδιωτικές είτε δημόσιες.

Είχαμε στάσιμους μισθούς, είχαμε ανισότητες.

Και δεν ξέρω. Έχει σημασία αυτή η ερώτηση και θα δείτε γιατί.

Δεύτερον, δεν έχω πολύ καλή εικόνα, τί άποψη έχετε για την ευρωπαϊκή οικονομία.

Η συζήτηση στην Ευρώπη, αυτή τη στιγμή, είναι ότι κινδυνεύει η Ευρωπαϊκή Ένωση, τουλάχιστον στην Ευρωζώνη, γιατί μετά από την πρώτη κρίση και την κρίση του COVID τώρα, βλέπουμε πολλά σημάδια απόκλισης.

Όπως ξέρουμε οι οικονομίες που αποκλίνουν όταν έχουν ένα νόμισμα, έχουν πολύ μεγάλο πρόβλημα.

Συμφωνείτε με αυτό;

Δεν συμφωνείτε με αυτό;

Είναι πρόβλημα ότι έχουμε μια διαφοροποίηση στο δημόσιο χρέος ως ποσοστό του ΑΕΠ;

Δεν είναι πρόβλημα στην Ευρώπη ότι οι βόρειες χώρες φαίνεται ότι θα έχουν πιο γρήγορη ανάκαμψη από τις νότιες χώρες και άρα θα υπάρχει αυτή η διαφοροποίηση;

Δεν θα έπρεπε να ξέρουμε γιατί;

Γιατί ο Προϋπολογισμός μπορεί να είναι βραχυπρόθεσμη υπόθεση, με την έννοια ότι καθορίζει ποια θα είναι οικονομική πολιτική και τα βασικά μεγέθη του επόμενου χρόνου, αλλά φαντάζομαι ότι κατανοούμε όλοι και όλες ότι μπαίνει σε ένα πλαίσιο.

Ένα πλαίσιο για το που θέλουμε να πάμε.

Θέλουμε να πάμε στο status quo ante;

Δηλαδή με αυτούς τους επόμενους δύο-τρεις προϋπολογισμούς θέλουμε να πάμε στην οικονομία, όπως ήταν πριν από τον COVID;

Αυτός είναι ο στόχος;

Ή έχουμε κατανοήσει μια τριπλή κρίση - υγειονομική, οικονομική, κλιματική - και άρα ο στόχος μας δεν είναι να επιστρέψουμε στην οικονομία πριν από το 2019, αλλά σε κάτι διαφορετικό; Και πώς θα το κάνουμε;

 Οπότε, σωστά υπήρχε η συζήτηση για το μέγεθος της ύφεσης και η πρόβλεψη για το μέγεθος της ανάκαμψης. Είναι μια σημαντική συζήτηση και οι δικοί μας ομιλητές έχουν τοποθετηθεί σε αυτό.

Δεν συμφωνώ με τον κ. Σταϊκούρα ότι το βασικό είναι η Αντιπολίτευση να πει τις δικές της προβλέψεις για το πόσο θα είναι η ύφεση και πόσο θα είναι η ανάκαμψη.

Δεν έχουμε τους πόρους που έχετε εσείς που έχετε την Κυβέρνηση.

 Συγχρόνως, εμείς παίρνουμε με καλή πίστη τις δικές σας προβλέψεις με μία υποσημείωση: ότι δεν έπεισαν ο κύριος Σκυλακάκης στην πρώτη τοποθέτησή του και ο κύριος Σταϊκούρας επίσης, ότι «κάνουμε ένα καλό σενάριο και έχουμε και ένα δυσμενέστερο σενάριο».

Η σωστή πρακτική, κατά την άποψή μου, ήταν να έχουμε ένα σενάριο βάσης και να έχουμε ένα πιο αισιόδοξο και ένα πιο απαισιόδοξο. Αυτό νομίζω είναι η σωστή πρακτική. Όχι ότι έχουμε το καλό σενάριο και υπάρχει πίσω στο μυαλό μας ότι αν ο COVID συνεχίσει ή άλλα πράγματα πάνε σε χειρότερη προοπτική, τότε θα έχουμε το χειρότερο.

Το ουσιαστικό είναι η ανακοίνωση του κυρίου Σταϊκούρα ότι το «μαξιλάρι» τώρα είναι 37 δισ. και κάτι, όπως είπε προχθές.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Γενικός Εισηγητής της Νέας Δημοκρατίας):** Είναι 28.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν το καταλαβαίνω αυτό. Εγώ καταλαβαίνω ότι θα μπορούσαμε να κάνουμε μια φιλοσοφικού χαρακτήρα συζήτηση. Εγώ θα ήμουν πιο ριψοκίνδυνος, πιο κεϋνσιανός, να το πούμε έτσι, και θα έλεγα να πάει στο 28 - ο κύριος Παπαδημητρίου θα έλεγε το 32 και ούτω καθεξής.

Αλλά να έχουμε στόχο να παραμείνει το ίδιο ή να λέμε παραπάνω σε μια τέτοια κρίση, πραγματικά δεν το καταλαβαίνω.

Η ίδια ίσως η αγγλική λέξη του «μαξιλαριού», το buffer, μας δείχνει ότι δεν υπάρχει κανένας λόγος να το κρατήσουμε στο «37 κόμμα κάτι».

Το buffer το χρησιμοποιούμε σε κάποιες στιγμές και μετά, αν όπως προβλέπουν θα έχουμε ανάκαμψη, μπορείς να το αναπληρώσεις. Αυτή είναι η λογική.

Να το κρατήσω 37 και κάτι, δεν βλέπω κάποια λογική, γιατί είναι σαν να μην έχουμε καταλάβει τι είναι αυτό το buffer.

Θα μπορούσαμε να συζητήσουμε αν πήγαινε στο 30. Εγώ θα θεωρούσα ότι με ακόμη 2 δισ. μπορεί και να πάει στο 28. Κανένας δεν λέει να το ξοδέψουμε όλο. Ποτέ δεν το έχει πει αυτό ο ΣΥΡΙΖΑ, ούτε στο «ΜΕΝΟΥΜΕ ΟΡΘΙΟΙ Ι» ούτε στο «ΜΕΝΟΥΜΕ ΟΡΘΙΟΙ ΙΙ».

 Να το κρατήσουμε σε αυτό το σημείο, δεν έχει κάποια λογική και τότε οι προβλέψεις της Κυβέρνησης - σωστές ή λάθος - θα ήταν καλύτερες.

Δηλαδή, αν είχαμε πάρει περισσότερα μέτρα - 32 θέλετε, 30, 28, όσο είχε πάει – τότε οι όποιες προβλέψεις θα έκανε η Κυβέρνηση θα ήταν καλύτερες. Είτε για το πόσο θα έπεφτε το ΑΕΠ φέτος είτε για το πόσο θα ήταν η ανάκαμψη του χρόνου ή για το πόσο θα ήταν το δημοσιονομικό έλλειμμα ή το πρωτογενές ή το βασικό φέτος ή τι θα ήταν του χρόνου.

Αυτή είναι η συζήτηση που πρέπει να κάνουμε.

Να κάνουμε τώρα συζήτηση σαν να είμαστε Πανεπιστήμιο, με διαφορετικές προβλέψεις; Συζήτηση κάνουμε με τις δικές σας βασικές προβλέψεις για το πώς θα μπορούσαν να ήταν καλύτερα τα πράγματα.

 Όπως σας είπα όμως και στην αρχή, το βασικό δεν είναι μόνο πόσο θα είναι η ύφεση φέτος και πόσο θα είναι η ανάκαμψη του χρόνου. Κατά τη δική μου άποψη, το βασικό είναι τί οικονομία θέλουμε όταν θα φύγουμε από αυτή την κρίση.

Πώς θα γίνει η δομική αλλαγή που θέλουμε;

Πώς θα γίνει η διαφοροποίηση της παραγωγής σε τεχνολογική αναβάθμιση, σε νέα προϊόντα, σε νέες αγορές;

Θα γίνει με το creative destruction του Schumpeter, δηλαδή τη δημιουργική καταστροφή που φαίνεται από τη συζήτηση που έγινε στο νομοσχέδιο για τον νέο Πτωχευτικό Κώδικα που κάποιοι προωθούν όταν μιλάνε για επιχειρήσεις-zombies;

Θα γίνει μόνο από την αγορά; Θα το αφήσουν στην αγορά, να αποφασίσει από μόνη της ποιες είναι οι τεχνολογικές αναβαθμίσεις και που πρέπει να είναι τα νέα προϊόντα;

Ή αντί για τον Schumpeter θα πούμε ότι «τα τελευταία 20 χρόνια που είχαμε αυτό το μοντέλο δεν πήγε καλά»; Άρα, να δίνουμε βοήθεια στις επιχειρήσεις, αλλά να κατευθύνουμε και λίγο.

Να κατευθύνουμε αυτή τη βοήθεια και να λέμε ότι η επιχείρηση θα παίρνει περισσότερη βοήθεια αν είναι στην κλιματική αναβάθμιση, αν είναι στην πράσινη τεχνολογία ή αν εντάσσεται σε κάποιο άλλο κοινωνικό κριτήριο.

Νομίζω αυτό που κάνει ο Trump - που είναι η ακραία περίπτωση - να παίρνουν άμεση βοήθεια, σε δάνεια που μπορούν ακόμα και να τα χρησιμοποιήσουν για να δώσουν μερίσματα ή να αγοράσουν άλλες επιχειρήσεις ή να δώσουν μεγαλύτερες αποδοχές στα ανώτερα στελέχη, είναι το ακραίο που πρέπει να αποφύγουμε.

Αν η επιχείρηση θέλει αυτή τη βοήθεια, τότε το κράτος, οι φορολογούμενοι, το δημόσιο, δικαιούται να έχει κάποια κατεύθυνση για να γίνει αυτή η παραγωγική ανασυγκρότηση.

Βέβαια, όπως σας είπε και η κυρία Αχτσιόγλου, δεν είναι μόνο Schumpeter εναντίον Mazzucato. Δεν θα πάρουμε τη Marianna Mazzucato του LSE, ως αντιπρόσωπο της κατευθυνόμενης βοήθειας. Υπάρχει και μια τρίτη οδός.

Δεν είναι μόνο κράτος - μη κράτος, αλλά το πώς θα παρεμβαίνει το κράτος και ποιους θα βοηθάει περισσότερο.

Πολύ φοβάμαι ότι στο Ταμείο Ανάκαμψης, με τη δική σας κατεύθυνση, θα επιστρέψουμε σε έναν καπιταλισμό που θα είναι παρεμβατικός, αλλά θα δίνει τα χρήματα σε μεγάλες επιχειρήσεις που μπορούν γρήγορα να τα ξοδέψουν - αυτό θα είναι η δικαιολογία - και θα συνεχίσει στο μοντέλο παραγωγής που είχαμε μέχρι τώρα.

Κλείνοντας, τελευταίο είναι το θέμα των ανισοτήτων.

Οι παρεμβάσεις του προϋπολογισμού αυτού, εκτός από τις δομικές αλλαγές, αγγίζουν τις ανισότητες; Έχετε κάνει προβλέψεις;

Για τα μέτρα που πήρατε μόλις βγήκατε ή τις νέες δράσεις για το 2020, τι επίδραση θα έχουν στη διανομή του εισοδήματος; Στους πάνω 20 σε σχέση με τους κάτω 20, στο δείκτη GINI, στη φτώχεια. Σας θυμίζω ότι, στα χρόνια του ΣΥΡΙΖΑ, όλοι οι κοινωνικοί δείκτες βελτιώθηκαν. Είτε είναι του GINI, είτε είναι της φτώχειας είτε της παιδικής φτώχειας.

Εσείς από τις δικές σας παρεμβάσεις, τι προβλέπετε; Θα βελτιωθούν; Δεν θα βελτιωθούν;

Ξέρω ότι σ’ αυτό που θα στείλετε στην Ευρωπαϊκή Ένωση θα υπάρχουν τέτοιες προβλέψεις. Εδώ δεν υπάρχουν απ’ ότι κατάλαβα.

Και έχει σημασία, γιατί ανησυχούμε πάρα πολύ όταν ακούμε τον Πρωθυπουργό να λέει ότι «ακόμα χρειαζόμαστε ευελιξία». Ανησυχούμε.

Όταν ακούμε ότι ο κύριος Βρούτσης θα φέρει κάτι για τη διαπραγμάτευση σε επίπεδο εταιρείας ανάμεσα στους εργαζόμενους και τους εργοδότες για τις υπερωρίες, λες και όλο το εργατικό δίκαιο και πολύ η οικονομική θεωρία λέει ότι βάση είναι ότι δεν είναι η ίδια ή ο συσχετισμός δύναμης μεταξύ ενός εργαζόμενου σε μια επιχείρηση και του εργοδότη, ανησυχούμε.

Ανησυχούμε ότι δεν έχετε καταλάβει το μέγεθος της σημασίας των στάσιμων μισθών και την επίδραση στην καπιταλιστική οικονομία τα τελευταία 20 χρόνια.

Και τέλος, κύριε Πρόεδρε, σας προτείνω να διαβάσετε την εγκύκλιο του Πάπα Φραγκίσκου, Fratelli Tutti.

Είναι λίγο μεγάλη, θα σας πιέσει λίγο, αλλά μόνο έτσι θα δείτε πως η κριτική στον νεοφιλελευθερισμό ξεπερνάει πλέον την αριστερά.

Θα δείτε ότι ο Πάπας, όχι μόνο μιλάει για τη φτώχεια, την ανεργία, τη στασιμότητα των μισθών, αλλά και τις αιτίες πίσω από αυτή τη στασιμότητα.

Και θα δείτε ότι ο ένοχος για τον Πάπα Φραγκίσκο, είναι ακριβώς οι οικονομικές πολιτικές που εσείς προωθείτε, που εσείς πιστεύετε.

Αν το πιστεύετε. Ότι θα υπάρχει μια διάχυση, όταν θα γίνουν οι πλούσιοι πλουσιότεροι, στους φτωχότερους.

Κάτι που δεν έχει φανεί τα τελευταία 20 χρόνια, γι’ αυτό έχουν αυξηθεί οι ανισότητες όλων των ειδών.

Όπως σας είπε και η κυρία Αχτσιόγλου, περιμένουμε πότε ένας νεοφιλελεύθερος θα έρθει και θα πει «Ναι, τώρα είναι η στιγμή της αναδιανομής. Σας είχαμε πει πριν από πέντε, πριν από δέκα, πριν από δεκαπέντε χρόνια, ότι τώρα δεν μπορούμε να κάνουμε αναδιανομή. Πρώτα πρέπει να δημιουργηθεί ο πλούτος και μετά να τον μοιράσουμε.».

Πότε θα έρθει αυτή η στιγμή;

Δεν θα έρθει ποτέ.

Και γι’ αυτό έχουμε τις συνέπειες που έχουμε και θα συνεχίσουμε να έχουμε με αυτόν τον προϋπολογισμό και γι’ αυτό είμαστε τόσο κριτικά ενάντια σε αυτό το προσχέδιο.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Ελευθεριάδου.

 **ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε πρόεδρε.

Η ανακοίνωση του προσχεδίου του προϋπολογισμού, είναι πάντα μια ευκαιρία για την κυβέρνηση και το οικονομικό της επιτελείο, να δώσει μια εικόνα για το πώς βλέπει τις προοπτικές της ελληνικής οικονομίας και για το εάν έχει σχέδιο και τι σχέδιο είναι αυτό. Ταυτόχρονα όμως, είναι και μια στιγμή στην οποία η κυβέρνηση αναμετριέται με αυτά που έκανε το προηγούμενο διάστημα.

Κατ’ αρχήν, η Νέα Δημοκρατία έβαλε τη χώρα σε υφεσιακή τροχιά πριν την έναρξη της πανδημίας. Αυτό είναι πλέον καθομολογούμενο και προκύπτει και από το υπό συζήτηση προσχέδιο.

Από τον πίνακα 2.5, με τις παρεμβάσεις για την αντιμετώπιση της πανδημίας, αποδεικνύεται η ανεπάρκεια της κυβέρνησης να αντιμετωπίσει τις επιπτώσεις αυτές.

Συγκεκριμένα, δώσατε και θα δώσετε μέσα στο 2020, 4 δις επιστρεπτέα ενίσχυση, δάνειο δηλαδή, που ένας μεγάλος αριθμός επιχειρήσεων δεν μπόρεσε να το πάρει.

Ενάμισι δις, για την περίοδο από το Μάρτιο ως το Δεκέμβριο για αναστολές συμβάσεων, ποσό ελάχιστο για την ενίσχυση των εργαζομένων.

Δεν διεκδικήσατε το ποσό που θα μπορούσατε να πάρετε από το πρόγραμμα SURE. Ενδεικτικά, ενώ η Ελλάδα πήρε 2,7 δισ. η Πορτογαλία πήρε 5,9 δισ.

Το πρόγραμμα «συν-Εργασία» απορρόφησε λιγότερο από 200 εκατομμύρια και οδηγεί σε μείωση μισθών, χωρίς να έχει καμία ουσιαστικά θετική συνέπεια και για τις επιχειρήσεις.

Και βέβαια, δώσατε μόνο 2,6 δις ρευστότητα για τη στήριξη των επιχειρήσεων.

Οι ενισχύσεις αυτές συνολικά όλες μαζί, μας κατατάσσουν στις τελευταίες θέσεις της Ευρώπης, όσον αφορά στις δαπάνες για την ενίσχυση της πραγματικής οικονομίας.

Αποτέλεσμα όλων αυτών ήταν η ύφεση στο δεύτερο τρίμηνο του 2020 να φτάσει στο μείον 15,2%, το διαθέσιμο εισόδημα των νοικοκυριών σε σχέση με το 2019, να είναι μειωμένο κατά 7,3 %, η ιδιωτική κατανάλωση, σε σχέση με το 2019, να έχει υποστεί μείωση κατά 11,6 %, η ανεργία να έχει εκτοξευθεί στο 20% και πολλές επιχειρήσεις να έχουν βάλει λουκέτο.

Επίσης, αποτέλεσμα της πολιτικής σας, ήταν η υπερχρέωση του ασφαλιστικού συστήματος, η μείωση των εσόδων από ασφαλιστικές εισφορές κατά 56% και η συρρίκνωση των πόρων του ΟΑΕΔ, που παρουσιάζει έλλειμμα ήδη 189 εκατομμύρια, με όλες τις αρνητικές συνέπειες που θα επιφέρει το γεγονός αυτό για τους εργαζόμενους αλλά και για τον ίδιο τον ΟΑΕΔ. Και βέβαια, οδηγήσατε την κοινωνία σε αύξηση της ακραίας φτώχειας και σε φτωχοποίηση των μεσαίων στρωμάτων.

Μετά από όλα αυτά, χωρίς να έχετε καμία εικόνα της πραγματικής οικονομίας, φέρατε το υπό συζήτηση προσχέδιο, το οποίο φαίνεται να είναι βγαλμένο από τη σφαίρα της φαντασίας.

Ενώ δεν πήρατε μέτρα για την ανάκαμψη της οικονομίας και ενώ τα χρήματα που θα ξοδέψετε για τον σκοπό αυτό το 2021 είναι ακόμα λιγότερα, υποστηρίζετε ότι το 2021 θα έχουμε ανάπτυξη 7,5 %, ότι υπάρχει αύξηση των επενδύσεων κατά 30%, ότι θα αυξηθούν οι ελληνικές εξαγωγές αγαθών και υπηρεσιών από το - 0 25% το 2020 στο +22% το 2021, ότι η ανεργία από το 18,6% το 2020, θα πέσει στο 16,5% το 2021 και ότι θα αυξηθούν κατά 5,9 δισεκατομμύρια τα φορολογικά έσοδα.

Τα υποστηρίζετε αυτά στο προσχέδιο σας κάνοντας κάποιες λανθασμένες παραδοχές.

Πρώτη παραδοχή, είναι για το θέμα της ύφεσης. Ο προϋπολογισμός έχει πρόβλεψη για οικονομική συρρίκνωση 8,3%, που είναι όμως αρκετά μικρότερο από το 9% που προβλέπει η ευρωπαϊκή ένωση και το 9,5% του ΑΕΠ που προβλέπει το ΔΝΤ.

Αυτή τη στιγμή έχουμε τα δεδομένα μόνο του πρώτου και του δεύτερου τριμήνου του 20.

Ο κύριος όγκος των επιπτώσεων, από τα περιοριστικά μέτρα, για την αντιμετώπιση της πανδημίας, αποτυπώθηκε στο δεύτερο τρίμηνο με μια εντυπωσιακή ύφεση - 15,2% της.

Όμως, στην ελληνική περίπτωση, το τρίτο τρίμηνο δεν ήταν μόνο περίοδος επανεκκίνησης, αλλά ήταν περίοδος όπου κυρίως καταγράφηκε η μεγάλη υποχώρηση του τουρισμού.

Αντίστοιχα, το γεγονός ότι το τέταρτο τρίμηνο, επίσης θα έχει αρκετά περιοριστικά μέτρα, ακόμα και αν αυτά δεν πάρουν τη μορφή lockdown, θα ασκήσει πίεση στην ελληνική οικονομία.

Όλα αυτά σημαίνουν ότι το δεύτερο μισό του 2020 επίσης θα έχει υφεσιακές τάσεις και δυναμικές και ως προς την ιδιωτική κατανάλωση και ως προς τις επενδύσεις και ως προς τις εξαγωγές των υπηρεσιών. Με αυτή την έννοια η τελική ύφεση που προβλέπεται 8,2% είναι αρκετά πιθανό να αποδειχτεί μάλλον αισιόδοξη, για να μην πω ανεδαφική.

Επίσης κάνετε μια παραδοχή για το τέλος της υγειονομικής κρίσης το Μάρτιο με Απρίλιο του 2010. Τούτη η παραδοχή όμως είναι και πάλι πολύ αισιόδοξη, γιατί αυτή τη στιγμή βρισκόμαστε στην έναρξη ενός δεύτερου κύματος και η ημερομηνία διάθεσής του θεωρητικά «έτοιμου» εμβολίου πηγαίνει από αναβολή σε αναβολή.

Αν το πρώτο αρνητικό τρίμηνο συνοδευτεί και από ένα δεύτερο αρνητικό τρίμηνο μέσα στο 2021 τότε ο συνολικός σχεδιασμός ανατρέπεται.

Επίσης, κάνετε παραδοχή ότι η οικονομία θα επανέλθει αυτόματα στο σημείο που βρισκόταν το Φεβρουάριο όταν τελειώσει η πανδημία.

Συγκεκριμένα, προβλέπετε ότι τον επόμενο χρόνο θα αυξηθεί η ιδιωτική κατανάλωση κατά 5,8%, από μείωση που είναι μέσα στο 2020 6%, ενώ θα υπάρχει σαφής μείωση των εισοδημάτων σε εκατομμύρια εργαζόμενους. Άρα δεν αντιλαμβανόμαστε πως θα αυξηθεί η ιδιωτική κατανάλωση.

Προβλέπετε επίσης, μείωση της ανεργίας κατά 2,1% και σε έναν χρόνο αύξηση της απασχόλησης κατά 5,2%, όταν χιλιάδες επιχειρήσεις αυτή τη στιγμή, οι οποίες βρίσκονται στα όρια του λουκέτου, διατηρούν τους εργαζόμενους μόνο και μόνο για να μη χάσουν τις πενιχρές επιδοτήσεις που τους παρέχετε.

Κάνετε επίσης παραδοχή, λανθασμένη κατά την άποψή μου, ότι ο επιτυχέστερος ως τώρα οικονομικός κλάδος, αυτός του τουρισμού, θα επανέλθει έστω και με μικρές απώλειες, το 2021, όταν οικονομολόγοι, Ευρωπαϊκή Ένωση και ΔΝΤ προειδοποιούν ότι το πλήγμα στον τουρισμό θα συνεχιστεί και το 2021 και μάλιστα ότι ο κόσμος θα αλλάξει τη συνήθειά του να κάνει μακρινά ταξίδια σε όμορφες χώρες, όπως είναι η χώρα μας, και θα προτιμήσει να κάνει διακοπές και να παραμείνει στη δική του χώρα. Επομένως θα έχουμε μείωση του εξωτερικού τουρισμού και το 2021.

Κάνετε και άλλες παραδοχές που είναι, αν όχι λανθασμένες, επίφοβες, όπως η παραδοχή ότι τα 5,5 δις ευρώ από το ταμείο ανάκαμψης, που αναμένεται να είναι το 2% επί της συνολικής ανάπτυξης του 7,5% του ΑΕΠ. Σε αυτό βασίζετε τη φιλόδοξη πρόβλεψή σας για αύξηση των επενδύσεων κατά 30%, πράγμα το οποίο είναι παντελώς ανεδαφικό και έχει να γίνει στην Ελλάδα δεκαετίες.

Επίσης, η έγκριση των προγραμμάτων που θα φέρει για την Ελλάδα την προκαταβολή του 1,8 δις είναι πολύ αμφίβολο αν θα ολοκληρωθεί μέχρι και τον Απρίλιο, όπως είναι προγραμματισμένο.

Αν το Ταμείο ξεκινήσει το επόμενο καλοκαίρι μπορεί να είναι και τα μόνα χρήματα που θα πάρουμε τον επόμενο χρόνο. Άλλωστε και τα χρήματα που πήραμε από το SURE εγκρίθηκαν ομόφωνα τον Απρίλιο και άρχισαν να χορηγούνται μόλις πέντε μήνες αργότερα.

Επομένως στηρίζετε το προσχέδιο σε πολλές ακραίες παραδοχές, ακραία αισιόδοξες παραδοχές, και κάνετε ταυτόχρονα και ένα πολύ μεγάλο λάθος: μειώνετε τις δαπάνες για την αντιμετώπιση της πανδημίας το 2021 με την υπόθεση ότι η αγορά εργασίας και η οικονομία θα έχουν επανέλθει σε πλήρη κανονικότητα.

Τέλος, αν και θα έπρεπε να έχετε προβεί στο αντίθετο, το 2020 είχαμε λιγότερες δημόσιες δαπάνες στους τομείς της υγείας και της παιδείας από ότι το 2019, δηλαδή δώσατε λιγότερα χρήματα για θρανία, μάσκες, τεστ, ιατρικό εξοπλισμό και υλικά.

Ήταν λάθος για πολλούς λόγους αυτή η επιλογή σας και εν προκειμένω το λάθος σας το επισημαίνει και το Γραφείο Προϋπολογισμού της Βουλής, το οποίο σας επισημαίνει ότι η επέκταση μέσω μεταβιβάσεων και φορολογικών με ασφαλιστικών αναστολών και απαλλαγών, την οποία επιλέξατε εσείς για την αντιμετώπιση της πανδημίας, είναι φυσικά απαραίτητη για την προστασία των νοικοκυριών και των επιχειρήσεων, ωστόσο έχει μόνο έμμεση οικονομική επίδραση και όχι άμεση, καθώς οι συγκεκριμένες συναλλαγές δεν προσμετρώνται στο ΑΕΠ.

Αντιθέτως οι καταναλωτικές και επενδυτικές δαπάνες για τη δημόσια υγεία και εκπαίδευση θα είχαν ισχυρότερες θετικές επιπτώσεις τόσο βραχυπρόθεσμα όσο και μακροπρόθεσμα. Αυτό ακριβώς ήταν αυτό που σας είχε προτείνει ο ΣΥΡΙΖΑ από την έναρξη της πανδημίας, κάτι το οποίο δυστυχώς, δεν ακολουθήσατε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Κύριε Πρόεδρε, κύριοι συνάδελφοι, οι θέσεις του κυρίου Τσακαλώτου είναι πάντα ενδιαφέρουσες, όσον αφορά την οικονομία.

Έχουμε νωπές τις θέσεις του από την διακυβέρνηση και, βεβαίως, θέλω να κάνω ορισμένα σχόλια πάνω στις σημερινές σας τοποθετήσεις. Θα απαντήσουν και οι Υπουργοί, φυσικά. Θέλω να πω ότι σαφέστατα και η Κυβέρνηση γνωρίζει τι γίνεται στην ευρωπαϊκή οικονομία και στη διεθνή, γιατί ξεκινήσατε από τη διεθνή, και σαφέστατα γνωρίζουμε ότι υπάρχουν αποκλίσεις στις οικονομίες και αυτό είναι ένα μεγάλο πρόβλημα της Ένωσης και γίνεται προσπάθεια για σύγκλιση, αλλά νομίζω ότι οι θέσεις μας ξεκινάνε από διαφορετικές αφετηρίες και επιδιώξεις. Έχουμε άλλους δρόμους, δηλαδή, για να πετύχουμε τον ίδιο στόχο της σύγκλισης. Η ιστορία πιστεύω ότι δικαιώνει την δική μας πολιτική.

Αναφερθήκατε σε τρία θέματα. Στον εκσυγχρονισμό του κράτους και στην ηλεκτρονική διακυβέρνηση. Πρέπει να παραδεχτείτε ότι τον τελευταίο χρόνο, σε αυτόν τον τομέα τουλάχιστον, έχουν γίνει άλματα, πράγματα που δεν έχουν γίνει τα πολλά τελευταία χρόνια και αναφερθήκατε και στην πράσινη οικονομία. Γνωρίζετε βέβαια ότι γίνεται μία μεγάλη προσπάθεια για την στροφή στην πράσινη οικονομία και ότι πολλά κεφάλαια και ήδη ο προγραμματισμός ενός σημαντικού μέρους από τους πόρους του Ταμείου Ανάπτυξης θα στραφεί προς την πράσινη ανάπτυξη.

Τώρα, όσον αφορά τη στασιμότητα των μισθών, νομίζω ότι εδώ κάνετε ένα λάθος. Κάνετε λάθος διότι το πραγματικό εισόδημα των εργαζομένων αυξάνεται μέσα από τις μειώσεις των φόρων και των εισφορών και των επιβαρύνσεων που έχει ήδη κάνει η Κυβέρνηση. Αυτό σημαίνει ότι υπάρχει μεγαλύτερη αγοραστική αξία και δεν έχει σχέση με την αριθμητική αύξηση των μισθών. Άρα και σε αυτό το κομμάτι έγιναν βήματα. Μπορεί, ίσως, να γίνονταν περισσότερα και ως αντιπολίτευση μπορείτε να ζητάτε περισσότερα και σωστό είναι αυτό, αλλά έγιναν βήματα. Φυσικά στη σημερινή τοποθέτηση δεν μπορούμε να μπούμε σε λεπτομέρειες. Ο χρόνος δεν επιτρέπει. Τα είπαν οι Υπουργοί και ο Εισηγητής πολύ παραστατικά αυτά. Εμείς θα κάνουμε μία γενική τοποθέτηση για τον προϋπολογισμό, θυμίζοντας ότι ο φετινός προϋπολογισμός συστήνεται μέσα σε ένα πλαίσιο πρωτόγνωρων και ιδιαίτερων συνθηκών, αστάθειας και αβεβαιότητας, που δημιουργεί η πανδημία του κορωνοϊού.

Συζητάμε σήμερα τον Προϋπολογισμό του 2021 με τη μορφή προσχεδίου. Όπως αντιλαμβανόμαστε όλοι ο Προϋπολογισμός αυτός θα διαφέρει από τους προηγούμενους προϋπολογισμούς και λογικό είναι αφού η ελληνική και η διεθνής οικονομία και η κοινωνία δοκιμάστηκαν, δοκιμάζονται και θα συνεχίσουν, από ότι φαίνεται, να δοκιμάζονται από την σοβαρότατη αυτή υγειονομική κρίση που έζησε όλη η ανθρωπότητα, τη μεγαλύτερη ίσως, των τελευταίων 100 χρόνων, ενώ παράλληλα η ανθρωπότητα γνωρίζει και τη βαθύτερη ύφεση μετά τον Δεύτερο Παγκόσμιο Πόλεμο.

Η Κυβέρνηση της ΝΔ, από την ημέρα που ανέλαβε την διακυβέρνηση της χώρας, τα καθήκοντά της, τον Ιούλιο του 2019, εφάρμοσε ένα συνεκτικό πρόγραμμα μεταρρυθμίσεων και οικονομικών παρεμβάσεων και κατάφερε το δεύτερο εξάμηνο του 2019 να οδηγήσει την οικονομία σε φάση ανάπτυξης, τάση που συνεχίστηκε και το πρώτο τρίμηνο του 2020, μέχρι που η ανοδική αυτή πορεία κόπηκε από την εμφάνιση του κορωνοϊού. Αντιδρώντας όμως άμεσα - και αυτό δεν μπορεί κανείς να το αμφισβητήσει - έλαβε μέτρα στήριξης της οικονομίας και της κοινωνίας, μέτρα ενίσχυσης της ρευστότητας των επιχειρήσεων, στήριξης των εργαζομένων, των ανέργων, των αδύναμων κοινωνικών ομάδων. Ενίσχυσε τη ρευστότητα της οικονομίας, με 11 περίπου δις ευρώ με διάφορα μέτρα, όπως η επιστρεπτέα προκαταβολή, το ΤΕΠΙΧ, μέτρα που έχουν δημοσιονομικές επιπτώσεις και για τον προϋπολογισμό του 2021 και διευκολύνουν έτσι και την ανάπτυξη, αυτό που εμείς φιλόδοξα καταθέτουμε στον προϋπολογισμό.

Η ύφεση στη χώρα μας, αναμένεται το 2020 να φτάσει το 8,2%, όσο είχε περίπου εκτιμηθεί αρχικά. Αυτή ήταν η αρχική εκτίμηση της κυβέρνησης. Χαμηλότερη, από την ύφεση πολλών άλλων χωρών της Ευρωπαϊκής Ένωσης.

Η εκτίμηση αυτή, που δεν είναι αυθαίρετη, βρίσκεται στα πλαίσια των προβλέψεων των ευρωπαϊκών και διεθνών οργανισμών και των ελληνικών τραπεζών, σε αντίθεση με τους ισχυρισμούς ή τις προβλέψεις της αντιπολίτευσης, που μιλάει για ύφεση πάνω από 10% και για διψήφιο αριθμό.

Με βάση, λοιπόν, το περιβάλλον που δημιούργησε η πανδημία, αλλά λαμβάνοντας πάντα υπόψη και τον αμφίβολο χρόνο λήξης της πανδημίας, το οικονομικό επιτελείο της κυβέρνησης, με ευθύνη και σοβαρότητα, θα έλεγα, ότι κατήρτισε τον προϋπολογισμό του 2021, βάσει σεναρίων. Ανάλογα, δηλαδή, με την εξέλιξη της πανδημίας και φυσικά και με διαφορετικούς στόχους.

Το πρώτο σενάριο, προβλέπει ανάπτυξη 5,5%, που μπορεί να φτάσει στο 7,5%, αν αρχίσει η εκταμίευση και η αξιοποίηση των πόρων του ταμείου ανάπτυξης, που ανέρχονται σε 5,5 περίπου δις ευρώ για το 2021. Η ύφεση, με βάση αυτό το σενάριο, θα κυμαίνεται γύρω στο 1%.

Το δεύτερο σενάριο και αν η πανδημία συνεχίσει και μέχρι το πρώτο τρίμηνο του 2021, προβλέπει περιορισμό της ανάπτυξης στο 4, 5% με 5% και ύφεση 3%.

Και στις δύο περιπτώσεις όμως, ο προϋπολογισμός του 2021 είναι αναπτυξιακός, κοινωνικός, είναι ρεαλιστικός, φιλόδοξος και μπορεί να προσαρμοσθεί σε όλες τις διαφορετικές συνθήκες που θα δημιουργηθούν από την πανδημία. Στηρίζει την επιχειρηματικότητα και είναι ελκυστικός στις επενδύσεις με μεταρρυθμιστικά μέτρα και μέτρα μείωσης φόρων και εισφορών, που ενισχύουν την ρευστότητα και την ανταγωνιστικότητα, όπως η μείωση του ΕΝΦΙΑ, η μείωση του φόρου εισοδήματος νομικών προσώπων, η μείωση του φόρου διανεμόμενων κερδών, η μείωση στις ασφαλιστικές εισφορές για τους ασφαλισμένους πλήρους απασχόλησης και έχει τη σημασία του αυτό, η μείωση και σε ορισμένες περιπτώσεις, ο μηδενισμός της προκαταβολής φόρου εισοδήματος φυσικών και νομικών προσώπων.

Ο προϋπολογισμός, ανταποκρίνεται στις ανάγκες της κοινωνίας και στηρίζει τις ευάλωτες κοινωνικές ομάδες, με πολιτικές όπως η ενίσχυση των χαμηλόμισθων, μέσω της αποζημίωσης ειδικού σκοπού, παράταση και διεύρυνση των επιδομάτων ανεργίας, ενίσχυση των προγραμμάτων κοινωνικού τουρισμού, καταβολή αναδρομικών ποσών σε συνταξιούχους του δημοσίου και ιδιωτικού τομέα, καταβολή διευρυμένου επιδόματος θέρμανσης, εμπροσθοβαρούς, μάλιστα και μέτρα μείωσης της υπογεννητικότητας, όπως είναι το επίδομα γέννησης παιδιού και η μείωση ΦΠΑ σε βασικά είδη σε βασικά βρεφικά είδη.

Ο προϋπολογισμός του 2021, θέτει αισιόδοξους στόχους και προβλέψεις, που είναι εφικτές και όχι υπερβολικές. Προωθεί μεταρρυθμίσεις για τον εκσυγχρονισμό του κράτους και την καταπολέμηση της φοροδιαφυγής. Ενθαρρύνει τις επενδύσεις, στηρίζει την κοινωνία. Είναι ένας προϋπολογισμός που μπορεί να ξεπεράσει την κρίση και να βάλει στέρεες βάσεις, για σταθερή ανάπτυξη, τα επόμενα χρόνια.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ**: Κυρίες και κύριοι συνάδελφοι, την περίοδο που η παγκόσμια κοινότητα δοκιμάζεται, με πρωτόγνωρο τρόπο από τις συνέπειες που έχει επιφέρει η υγειονομική κρίση, οι οποίες φέρνουν στοιχεία κοινωνικά όσο και οικονομικά, οι προσπάθειες για οικονομικές προβλέψεις, μετατρέπονται σε μια πάρα πολύ δύσκολη εξίσωση. Μέσα, λοιπόν, στις διαρκώς μεταβαλλόμενες συνθήκες, η χώρα μας έχει αποδείξει ότι μπορεί γρήγορα να προσαρμόζεται, λαμβάνοντας μέτρα που λειτουργούν ως ασπίδα προστασίας, για την κοινωνία και την οικονομία.

Στο πρότυπο αυτό καταρτίζεται και το σχέδιο του προϋπολογισμού του 2021, που επεξεργαζόμαστε στην Επιτροπή αυτές τις μέρες, ο οποίος παρόλη τη ρευστότητα που επικρατεί, είναι ένας προϋπολογισμός, όπως είπε και ο Υπουργός στην τοποθέτησή του, που είναι αισιόδοξος και ρεαλιστικός ταυτόχρονα.

Καλύπτει τις ανάγκες που γεννά σε κάθε στάδιο η υγειονομική κρίση και δημιουργεί ένα περιβάλλον για την οικονομική ανάπτυξη, την εφαρμογή του μεταρρυθμιστικού έργου της κυβέρνησης. Κατά την κατάθεση του εθνικού κρατικού προϋπολογισμού και το 2021, έχουν ληφθεί υπόψη οι δημοσιονομικές δικλείδες ασφαλείας, που έχει δεσμεύσει η Ευρωπαϊκή Επιτροπή, προκειμένου να αντιμετωπιστεί με επάρκεια η υγειονομική κρίση. Ο προϋπολογισμός θα δεχτεί σημαντική ενίσχυση από την απορρόφηση των ευρωπαϊκών πόρων για τη στήριξη των κρατών μελών, που η αποστολή της κυβέρνησης αποκόμισε από τις διαπραγματεύσεις του Ιουλίου.

Σημαντικό κεφάλαιο εξασφαλίστηκε από το ταμείο ανάκαμψης, που θα ενισχύσει την ρευστότητα στην ελληνική αγορά. Έτσι, όπως τονίστηκε, η ανάκαμψη στη χώρα μας, από το αρχικό σενάριο βάσης κατά 5,5%, μπορεί να φτάσει και το 7,5% του ποσοστού του ΑΕΠ.

Επίσης, στον προϋπολογισμό του 2021 συνεισφέρει κι η απόφαση ύψους πολλαπλών μέτρων μείωσης του ασφαλιστικού του φορολογικού βάρους, καθώς και η παροχή κινήτρων, για τη δημιουργία νέων θέσεων εργασίας. Στόχος, μετά τη λήξη της πανδημίας, η Ελλάδα να έχει πετύχει το 2021 μια ανάκαμψη, που θα λειτουργεί ως βάση για την υλοποίηση του σχεδίου της κυβέρνησης, που αυτό παρουσιάστηκε στον ελληνικό λαό και εφαρμόζεται από την επόμενη μέρα των εθνικών εκλογών.

Σε ένα μέρος, το σχέδιο της κυβέρνησης ξεδιπλώθηκε στο πρώτο εξάμηνο από την ανάληψη της διακυβέρνησης της χώρας από τη Νέα Δημοκρατία, αποδεικνύοντας ότι η κυβέρνηση του Κυριάκου Μητσοτάκη, υλοποιεί ένα διαφορετικό μείγμα πολιτικής, που συνοψίζεται στους εξής άξονες: μείωση της ανεργίας με δημιουργία νέων και καλά αμειβόμενων θέσεων εργασίας, πάταξη της φοροδιαφυγής και παράλληλη μείωση της φορολογίας, μείωση των ασφαλιστικών εισφορών, επενδύσεις δημόσιες και ιδιωτικές με μεγάλη βαρύτητα στην πράσινη ανάπτυξη.

Κυρίες και κύριοι συνάδελφοι, είναι απολύτως βέβαιο, ότι αν η εμφάνιση του κορονοϊού δεν έχει σταματήσει την ανοδική πορεία της ελληνικής οικονομίας, σήμερα θα συζητούσαμε σε μια εντελώς διαφορετική βάση. Όμως, όσα κερδήθηκαν, προφανώς δεν πήγαν χαμένα.

Το μείγμα πολιτικής που ακολουθήθηκε, ήταν αυτό που συγκράτησε την οικονομία μας και είναι αυτό που θα την επανεκκίνηση. Είναι καλό και απευθύνομαι στους συναδέλφους της αντιπολίτευσης, όταν κάνουμε κριτική, να χρησιμοποιούμε, τουλάχιστον, ως βάση συγκεκριμένα στοιχεία και να τα παρουσιάζουμε σωστά.

Άκουσα από αρκετούς συναδέλφους του ΣΥΡΙΖΑ, ότι στην παιδεία, παραδείγματος χάριν, δεν κάναμε κάτι για να αντιμετωπίσουμε την πανδημία και μάλιστα αναφέρθηκαν στοιχεία του πρώτου εξαμήνου του 2020.

Μα συγγνώμη, στο κομμάτι της παιδείας, οι επενδύσεις, οι προσλήψεις προσωπικού γίνονται στο πρώτο εξάμηνο του 2020, του κάθε έτους; Δεν γίνονται τον Αύγουστο και το Σεπτέμβριο;

Προφανώς, αυτή η χρησιμοποίηση έγινε για να δείξει την μεγάλη διαφορά που έγινε το 2020, όπου πρώτη φορά προσλήφθηκαν τόσοι πολλοί αναπληρωτές, πολύ γρήγορα, πολλαπλάσιοι από αυτούς που είχαμε το 2018 και το 2019, ενώ πρώτη φορά, μετά από 10 χρόνια, κάναμε μόνιμες προσλήψεις στον τομέα της εκπαίδευσης.

Επίσης, κάτι αναφέρθηκε για την ανάπτυξη. Λέει ότι η ανάπτυξη στη χώρα ήταν σε ύφεση πριν τον κορονοϊό. Μα συγνώμη, ο Μάρτιος δεν ανήκει στο πρώτο εξάμηνο, το πρώτο τρίμηνο του 2020; Εκεί δεν είχε εμφανιστεί ο κορονοϊός, δεν είχαμε πάει σε μεμονωμένα ή σε συνολικό lockdown της χώρας; Η Ευρωπαϊκή Ένωση, οι χώρες αυτές δεν είχαν προβλήματα με τον κορονοϊού; Ή στο κομμάτι της υγείας. Δεν έγιναν προσλήψεις στην υγεία, δε προσλήφθηκαν 6500 επικουρικοί και τώρα ολοκληρώνονται και οι προσλήψεις για τους μόνιμους γιατρούς;

Επομένως, είναι καλό να γίνεται κριτική και αυτός είναι ο ρόλος της αντιπολίτευσης. Είναι όμως καλό, να αφήσουμε τα λάθη του παρελθόντος που μας οδήγησαν σε απίθανες καταστάσεις που βιώσαμε και να έχουμε τουλάχιστον κάτι δεδομένο.

Τα στοιχεία που μας δίνει η Εθνική Στατιστική Υπηρεσία πρέπει να τα χρησιμοποιούμε σωστά, για να μπορέσουμε ο καθένας από εμάς να συνεισφέρει, ώστε η χώρα να μπορεί να ξεπεράσει τα μεγάλα προβλήματα που έχει.

Σας ευχαριστώ πολύ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος-Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης–Σπυρίδων (Σπήλιος), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Πέτρος-Βασίλειος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Αντιπρόεδρος της Επιτροπής μας, κύριος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ κύριε Πρόεδρε.

Κυρίες και κύριοι συνάδελφοι, είναι η πρώτη φορά που το προσχέδιο του κρατικού προϋπολογισμού διαμορφώνεται μέσα σε συνθήκες μεγάλης αβεβαιότητας, λόγω της πρωτοφανούς πανδημίας. Οι προβλέψεις του, όμως, εδράζονται σε μεταβλητές πραγματικών δεδομένων, γι’ αυτό και παρ’ όλες τις δυσκολίες, καταφέρνει να διαθέτει στρατηγική στόχευση και κατεύθυνση.

Για παράδειγμα, το βασικό σενάριο για το δείκτη ανάπτυξης, είναι ότι θα κινηθεί στο 5,5%. Ο δείκτης αυτός μπορεί να κινηθεί ακόμα και στο 7,5%, εφόσον προχωρήσει με ταχείες διαδικασίες η αξιοποίηση των πόρων του Ταμείου Ανάκαμψης μέσα στο 2021. Τα 5 ή 6 δισεκατομμύρια ευρώ που θα αξιοποιηθούν σε παραγωγικούς τομείς της ελληνικής οικονομίας, θα έχουν πολλαπλασιαστικό αποτέλεσμα. Πέρα από τη θετική συμβολή που θα έχουν στο ρυθμό ανάπτυξης της χώρας, θα ενισχύσουν στην αύξηση της απασχόλησης και των εισοδημάτων. Η μείωση της ανεργίας κατά 2 μονάδες μέσα στο 2021, εκεί ακριβώς στηρίζεται.

Η ανάπτυξη, κυρίες και κύριοι συνάδελφοι, δεν είναι μια μεταφυσική έννοια. Συνδέεται με συγκεκριμένες προϋποθέσεις. Η αύξηση των φορολογικών εσόδων που αποτυπώνεται στο προσχέδιο του προϋπολογισμού, δεν θα προέλθει από την επιβολή νέων φόρων, αλλά μέσα από την αύξηση των εισοδημάτων, αλλά και το νέο πλαίσιο ρυθμίσεων των οφειλών που θα ψηφιστεί το επόμενο διάστημα. Άλλωστε, στο προσχέδιο του προϋπολογισμού καταγράφεται μείωση των φορολογικών επιβαρύνσεων.

Η ανάπτυξη συνδέεται με τη μείωση των φορολογικών και ασφαλιστικών βαρών και η Κυβέρνηση του Κυριάκου Μητσοτάκη απέδειξε, ακόμα και μέσα στην πανδημία, ότι η μείωση των φόρων αποτελεί σταθερή και αδιαπραγμάτευτη επιλογή της.

Το 2019, τις πρώτες μέρες της διακυβέρνησης της χώρας από τη Νέα Δημοκρατία, για πρώτη φορά μειώθηκε ο ΕΝΦΙΑ, κατά 22%.

Το 2020, ενεργοποιήθηκαν με τον πρώτο προϋπολογισμό που καταθέσαμε, νέες μειώσεις φόρων - και καλό είναι, κύριε Πρόεδρε, να μην τις ξεχνάμε – όπως η μείωση του φορολογικού συντελεστή για τις επιχειρήσεις από το 28% στο 24%, η μείωση του κατώτερου φορολογικού συντελεστή από το 22% στο 9% για τα εισοδήματα έως 10.000 ευρώ και η μείωση του φόρου στα μερίσματα από το 10% στο 5%. Απαλλάξαμε από τον ΕΝΦΙΑ τους κατοίκους μικρών ακριτικών νησιών. Αναστείλαμε το Φ.Π.Α στις νέες οικοδομές για τρία χρόνια.

Οι μειώσεις φόρων συνεχίζονται και το 2021, όπως αναφέρεται στο προσχέδιο του προϋπολογισμού, αφού καταργείται η εισφορά αλληλεγγύης για τους μισθωτούς του ιδιωτικού τομέα, τους εισοδηματίες, τους ελεύθερους επαγγελματίες και τους αγρότες, ενώ τίθεται σε εφαρμογή η νέα μειωμένη φορολογική κλίμακα για τους ελεύθερους επαγγελματίες. Μειώσαμε και σε μερικές περιπτώσεις μηδενίσαμε, την προκαταβολή φόρου φυσικών και νομικών προσώπων. Τριάμισι δισεκατομμύρια προκαταβολή φόρου πλήρωσαν πέρυσι τα νομικά πρόσωπα. Φέτος, καλούνται να πληρώσουν μόλις ενάμισι δισεκατομμύριο. Δύο δισεκατομμύρια μείωση. Είναι μια τεράστια διαφορά για τις μικρές και μεσαίες επιχειρήσεις αλλά, βεβαίως, και για τις μεγάλες.

Στα μέτρα ελάφρυνσης πρέπει να συμπεριλάβουμε και τη μείωση ασφαλιστικών εισφορών εργοδοτών και μισθωτών του ιδιωτικού τομέα, κατά 3 μονάδες. Και βεβαίως, τα εργαλεία τόνωσης της ρευστότητας, παίζουν κεντρικό ρόλο στην ανάταξη της οικονομίας. Έντεκα δισεκατομμύρια ευρώ θα είναι η συνολική ένεση ρευστότητας, μέσα σε διάστημα εννέα μηνών, μέσα από τους επιπλέον πόρους του ΤΕΠΙΧ ΙΙ, το ταμείο εγγυοδοσίας και τον τρίτο και τέταρτο κύκλο της επιστρεπτέας προκαταβολής. Αυτά είναι χρήματα που πέφτουν «ζεστά» στην αγορά και που κάνουν την οικονομία να κινείται.

Η αντίληψη αυτής της Κυβέρνησης, βρίσκεται στον αντίποδα όσων ζήσαμε κατά τη διάρκεια της θητείας της προηγούμενης Κυβέρνησης. Εμείς, πιστεύουμε, ότι δημοσιονομική ισορροπία μπορεί να υπάρχει μέσα από ένα ορθολογικό φορολογικό πλαίσιο και όχι μέσα από την πολιτική της υπερφορολόγησης, που είδαμε να εφαρμόζεται τα προηγούμενα χρόνια.

Είναι πολύ σημαντικό, ότι η Κυβέρνηση συνεχίζει αυτή την πολιτική, ακόμα και μέσα στο κλίμα ύφεσης που έχει δημιουργήσει η πανδημία. Ύφεση που καταγράφεται σε παγκόσμιο επίπεδο, ενώ σε κάποιες άλλες χώρες της Ευρωπαϊκής Ένωσης κινείται σε υψηλότερα ποσοστά απ’ ότι τη χώρα μας.

Η Κυβέρνηση μέσα σε ένα χρόνο αντιμετώπισε κρίσιμες καταστάσεις και το πρόσημο ήταν θετικό. Αυτό δεν το λέμε εμείς. Αποτυπώνεται στις τάσεις της κοινής γνώμης. Η αντιμετώπιση των επιπτώσεων της πανδημίας στην οικονομία, ήταν και είναι μια πολυεπίπεδη διαδικασία. Έπρεπε να συνυπάρξουν δύο στόχοι. Η στήριξη των επιχειρήσεων, των εργαζομένων, αλλά και της κοινωνίας και ταυτόχρονα, η ενίσχυση του κλίματος εμπιστοσύνης στην ελληνική οικονομία.

Η Κυβέρνηση πήρε και θα συνεχίσει να παίρνει, όσα μέτρα χρειαστούν, για να στηριχθεί η πραγματική οικονομία και κυρίως, οι άνθρωποι. Γι’ αυτό τον λόγο, άλλωστε, διατηρείται στον προϋπολογισμό του 2021, το ειδικό αποθεματικό που δημιουργήθηκε το 2020 για τον Covid 19, προκειμένου να αντιμετωπιστούν, αν χρειασθεί, έκτακτες ανάγκες τους πρώτους μήνες του 2021.

Το μείγμα κοινωνικής ευαισθησίας και ορθολογισμού, είναι ο ασφαλέστερος τρόπος για να επανέλθουμε σε βιώσιμους και ισχυρούς ρυθμούς ανάπτυξης. Έχοντας στο τιμόνι μια Κυβέρνηση που εμπνέει εμπιστοσύνη και στηρίζει την οικονομική δραστηριότητα, προσελκύονται επενδύσεις, που με τη σειρά τους, φέρνουν ανάπτυξη. Πέρα από την επένδυση της Microsoft, υπάρχουν 17 στρατηγικές επενδύσεις, ύψους 3,4 δισεκατομμυρίων ευρώ, που θα υλοποιηθούν το επόμενο διάστημα. Οι δεκατέσσερις, μεταξύ των οποίων και η επένδυση της μαρίνας στο Βλυχό της Λευκάδας, έχουν ήδη εγκριθεί από διυπουργική επιτροπή, ενώ οι άλλες τρεις, βρίσκονται στο τελικό στάδιο της διαδικασίας έγκρισης.

Κυρίες και κύριοι συνάδελφοι, η Κυβέρνηση έχει δημιουργήσει μια ισχυρή σχέση εμπιστοσύνης με τους πολίτες, μέσα από την αποτελεσματική διαχείριση κρίσεων. Έχει σχέδιο για την επόμενη ημέρα και μπορεί να οδηγήσει τη χώρα με ασφάλεια σε μια περίοδο δυναμικής ανάπτυξης.

Είναι σημαντικό, επίσης, ότι αυξάνεται το κεφάλαιο εμπιστοσύνης στην ελληνική οικονομία από τις αγορές. Μάλιστα, τις προηγούμενες μέρες, το ελληνικό 10ετές ομόλογο διαπραγματευόταν, με απόδοση κοντά στο 0,78%, φτάνοντας ακόμη και στο 0,77%. Αντίστοιχα, το 15ετές διαπραγματευόταν, με απόδοση κάτω από 1%, φτάνοντας στο 0,91%, ενώ το 5ετές, υποχώρησε στο 1,48%. Κι αυτό κυρίες και κύριοι συνάδελφοι, λέει πολλά.

Η αξιοποίηση των ευρωπαϊκών πόρων που θα εισρεύσουν στη χώρα τα επτά επόμενα χρόνια, πρέπει να συμβάλει στη δημιουργία ενός νέου παραγωγικού και αναπτυξιακού μοντέλου, που θα υποστηρίξει τους ισχυρούς και βιώσιμους ρυθμούς ανάπτυξης, όχι μόνο μεσοπρόθεσμα, αλλά στο διηνεκές.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ κύριε Πρόεδρε.

Συζητάμε σήμερα το προσχέδιο του προϋπολογισμού, όπως γίνεται κάθε χρόνο μέσα στον Οκτώβριο και βεβαίως, οι συγγραφείς του προσχεδίου, το Υπουργείου Οικονομικών, το επιτελείο της Κυβέρνησης, θα πρέπει να λαμβάνουν υπόψη, όχι μόνο τη σημερινή κατάσταση, που είναι μία κατάσταση τριπλής κρίσης - υγειονομική κρίση, οικονομική κρίση, αλλά και κρίση στα εθνικά θέματα - αλλά και ότι η σημερινή ύφεση, η οποία παρουσιάζεται και θα δούμε μέχρι τέλος του χρόνου πόσο θα εμφανιστεί και ποιο θα είναι το ακριβές νούμερο, αποτελεί συνέχεια της ύφεσης μιας μακρόχρονης πορείας μνημονίων που έφερε την Ελλάδα σε πολύ άσχημη κατάσταση και την ελληνική κοινωνία σε εξουθένωση.

Μέσα λοιπόν σ’ αυτές τις συνθήκες, είναι προφανές ότι υπάρχει επιτακτική ανάγκη να στηριχθεί η οικονομία, οι επιχειρήσεις και οι εργαζόμενοι εμπροσθοβαρώς, όπως είχαμε προτείνει εμείς καθ’ όλη αυτή τη διάρκεια των τελευταίων μηνών - με τα Προγράμματα «Μένουμε Όρθιοι Ι» και «Μένουμε Όρθιοι ΙΙ».

Και μάλιστα, σε μία περίοδο, όπου δεν υπάρχουν δημοσιονομικές δεσμεύσεις από την Ευρωπαϊκή Ένωση και από την Ευρωπαϊκή Επιτροπή, δεν υπάρχει Σύμφωνο Δημοσιονομικής Σταθερότητας, δεν υπάρχει υποχρέωση πλεονάσματος 3,5%, το οποίο είχαμε συμφωνήσει μέχρι το 2022. Δεν υπάρχουν, λοιπόν, δεσμεύσεις και επομένως, η Κυβέρνηση έχει την ελευθερία κίνησης, να κινηθεί και να χρηματοδοτήσει την πραγματική οικονομία, με αφορμή την πανδημία, βεβαίως, για να μπορέσουμε την επόμενη μέρα, να είμαστε, πραγματικά, όχι μόνο ασφαλείς, αλλά και όρθιοι.

Ποια είναι η εικόνα που υπάρχει σήμερα.

Η εικόνα που υπάρχει σήμερα, είναι ότι η τεράστια πλειοψηφία των μικρών επιχειρήσεων είναι αποκλεισμένες από χρηματοδοτικά εργαλεία. Όλα τα χρηματοδοτικά εργαλεία τα οποία έχει ανακοινώσει η κυβέρνηση μέχρι σήμερα, είναι χρηματοδοτικά εργαλεία δανείων και όχι επιχορηγήσεων και με πολλές προϋποθέσεις ένταξης.

Το τελευταίο χρηματοδοτικό εργαλείο το οποίο ανακοινώθηκε πρόσφατα με πρωτοβουλία της Ευρωπαϊκής Επιτροπής όπου θα δοθεί στη χώρα μας, η δυνατότητα μη επιστρεπτέας ενίσχυσης στις μικρές και πολύ μικρές επιχειρήσεις 1,5 δισ. μέσω των περιφερειών και αυτή παρουσιάζει πολύ μεγάλα προβλήματα για να δοθεί στους πραγματικούς δικαιούχους.

Είναι χαρακτηριστική η χθεσινή επιστολή του Προέδρου του Επαγγελματικού Επιμελητηρίου Αθηνών, του κ. Χατζηθεοδοσίου, προς τον Πρόεδρο της Περιφέρειας Αττικής, τον κ. Πατούλη, όπου μιλά ξεκάθαρα για τον αποκλεισμό των μικρών επιχειρήσεων και των αυτοαπασχολούμενων.

Σε ό,τι αφορά τους εργαζόμενους η εκτεταμένη εφαρμογή της λεγόμενης ενίσχυσης της αναστολής εργασίας για πολλούς μήνες, μονιμοποιεί έναν κατώτατο μισθό κάτω από τα 650 ευρώ που είναι ο ευρισκόμενος σε ισχύ κατώτατος μισθός, ενώ ταυτόχρονα δεν υπάρχει καμία προοπτική αύξησης αυτού του μισθού αφού έχει «παραπεμφθεί» από την κυβέρνησή σας στις καλένδες.

Ταυτόχρονα όσοι εργαζόμενοι βρίσκονται στο πρόγραμμα Συν-Εργασία χάνουν το 20% του μισθού τους.

Απέναντι σε αυτή την εικόνα που σας περιέγραψα συνοπτικά έχουμε ένα προσχέδιο εικονικού Προϋπολογισμού, με υπεραισιόδοξες εκτιμήσεις, παρά τις προβλέψεις όλων των διεθνών οργανισμών αλλά και του Γραφείου Προϋπολογισμού της Βουλής, της Ε.Ε., του ΟΟΣΑ, του Διεθνούς Νομισματικού Ταμείου, που βεβαίως, δεν έχει πέσει, σχεδόν ποτέ, μέσα αλλά εν πάση περιπτώσει το αναφέρω γιατί κι αυτό είναι μέσα στους διεθνείς οργανισμούς.

 Οι υπεραισιόδοξες αυτές εκτιμήσεις έχουν να κάνουν τόσο με την εκτίναξη του Α.Ε.Π. κοντά στο 7,5% για το 2021, όσο για την αύξηση των εσόδων, όσο επίσης και για τη συγκράτηση της ανεργίας αλλά και στη μείωση του ελλείμματος από το 8,6 του Α.Ε.Π. στο 5,7 το 2021. Ας μην ξεχνάμε όμως ένα δείγμα, ότι οι ληξιπρόθεσμες οφειλές του δημοσίου μέσα σε ένα μήνα από τον Ιούλιο έως τον Αύγουστο του 2020 αυξήθηκαν μόνο σε αυτόν το μήνα κατά 152 εκατομμύρια.

Οι διαπιστώσεις αυτές που αναφέρω δεν είναι μόνο αποτέλεσμα της αβεβαιότητας της υγειονομικής κρίσης που βεβαίως υπάρχει, αλλά και της βεβαιότητας που ζήσαμε πριν ακόμα εμφανισθεί η πανδημία, όπου αντί για ανάπτυξη είχαμε μπει σε τροχιά ύφεσης. Και λέω «σε τροχιά ύφεσης» γιατί, κάποια στιγμή ο κ. Σταϊκούρας, μας είπε ότι εμείς μιλήσαμε για ύφεση το τέταρτο τρίμηνο του 2019, ενώ μιλήσαμε για τροχιά ύφεσης διότι το 0,9 στο τρίμηνο από το 2,8 στο δεύτερο τρίμηνο, βεβαίως, είναι μια τροχιά ύφεσης.

Παράλληλα, η πρόβλεψη για αύξηση του Α.Ε.Π. το 2021 βασίζεται σε μία καθόλα έωλη εκτίμηση για αύξηση των επενδύσεων κατά 30%, όταν μόνο το δεύτερο εξάμηνο του 2019 μειώθηκαν οι επενδύσεις κατά 6%. Ταυτόχρονα, το πρόγραμμα της επιδότησης των ασφαλιστικών εισφορών για 100.000 νέες θέσεις εργασίας θα δημιουργούσε, πράγματι, μια αισιόδοξη προοπτική, αν δεν ήταν απόλυτα αναγκαίο και πρωταρχικό ή εξασφάλιση πρώτα τις ρευστότητας για να μην κλείσουν 250.000 επιχειρήσεις.

Ο κ. Σταϊκούρας εχθές, που τον άκουσα μέσω διαδικτύου, προσπάθησε να υπερασπιστεί τον Προϋπολογισμό ευχόμενος να διαψευστούν οι προβλέψεις της αντιπολίτευσης. Μάλιστα είπε, ότι κάθε αποτέλεσμα προς τα κάτω από τις προβλέψεις- «χρεώνοντας» σε εμάς ότι μιλήσαμε για 12%, απάντησε η κυρία Παπανάτσιου, που πήρε μετά το λόγο χθες - θα επιβεβαιώσει την ανεδαφικότητα των επιχειρημάτων μας. Θέλω να θυμίσω, στον κ. Σταϊκούρα, ποια ήταν η αρχική πρόβλεψη που έκανε για την ύφεση του 2020, ο ίδιος ο Υπουργός Οικονομικών; Μήπως δεν θυμόμαστε όλοι ότι ήταν 4%;

Θα ήθελα, κλείνοντας, να αναφερθώ και στην απάντηση του κ. Σκυλακάκη, εχθές πάλι στο συνάδελφο τον Σάκη Παπαδόπουλο, ο οποίος είπε επί λέξει: «ότι δεν έχουμε δημοσιονομική ελευθερία για μόνιμα μέτρα». Τι σημαίνει αυτό; Αν ισχύει για τις μόνιμες προσλήψεις ή για τον εξοπλισμό που θέλουμε όλοι να δοθεί στο ΕΣΥ, γιατί δεν το διεκδικείτε όταν είμαστε εν μέσω μιας πρωτόγνωρης, πραγματικά, πανδημίας και είναι αναγκαίο όσο ποτέ άλλοτε να ενισχυθεί επιτέλους το Εθνικό Σύστημα Υγείας;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει, o κ. Βολουδάκης.

**ΜΑΝΟΥΣΟΣ- ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Κυρίες και κύριοι συνάδελφοι, το Προσχέδιο του Προϋπολογισμού του 2021, αποτυπώνει την προοπτική της ανάκτησης του χαμένου εδάφους. Το έδαφος που χάθηκε οικονομικά το 2020 μπορεί να ανακτηθεί το 2021.

Σε πολύ αδρές γραμμές αυτή είναι η κεντρική ιδέα. Αυτό σημαίνει το 7,1% ανάπτυξη που ενσωματώνει το σχέδιο. Είναι ένα σχέδιο, το οποίο συμπεριλαμβάνει όλες τις πολιτικές που έχουν νομοθετηθεί ή εξαγγελθεί για την αντιμετώπιση της πανδημίας, τις συνέπειές της από το 2020 αλλά και τις νέες που έρχονται το 2021 ή υλοποιούνται με το 2021, χωρίς ταυτόχρονα, να έχει δυσάρεστες εκπλήξεις είτε στην πλευρά των φόρων, είτε στην πλευρά των δαπανών. Έχει λοιπόν ένα ισχυρό αναπτυξιακό αποτύπωμα χωρίς δυσάρεστες εκπλήξεις.

Θα ήθελα να επισημάνω ιδιαίτερα, να τονίσω, τη σημασία και της σημαντικής αύξησης των δαπανών για την Άμυνα που ενσωματώνει αυτό το Προσχέδιο, που συμπεριλαμβάνει αυτό το Προσχέδιο, οι όποιες δαπάνες για την Άμυνα είναι η μοναδική αποτροπή για την τουρκική επιθετικότητα.

Από την Αντιπολίτευση ακούγεται από την αρχή της συζήτησης και ο προλαλήσας συνάδελφος, αλλά και η Εισηγήτρια, και ο κ. Τσακαλώτος, νωρίτερα, θεωρούν την πρόβλεψη της μεγέθυνσης του Α.Ε.Π. υπεραισιόδοξη. Μάλιστα.

Είναι 6% που προβλέπει η Κομισιόν, 7,5% η ελληνική κυβέρνηση, δεν μιλάμε για κάποιο χάος στη διαφορά αλλά, εν πάση περιπτώσει, εγώ θα πω το εξής: επειδή στην πολιτική, κυρίες και κύριοι συνάδελφοι, πρέπει να υπάρχει πάντα ένα «δια ταύτα», δεν είμαστε εδώ για να κάνουμε ακαδημαϊκές συζητήσεις αν κάτι θα είναι 6 ή 7 ή αν θα είναι 25. Πάρτε, λοιπόν, μία πρόβλεψη που θεωρείτε ρεαλιστική, θέλετε να είναι της Κομισιόν του 6%, πολύ ωραία. Πάρτε, λοιπόν, αυτήν την πρόβλεψη και από κει και πέρα μπορεί κανείς να εκτιμήσει, τι φορολογικά έσοδα θα έρθουν και τι δαπάνες είναι εφικτές.

Με άλλα λόγια, εάν θεωρείτε κάποιο άλλο ποσοστό μεγέθυνσης ρεαλιστικό θα πρέπει να μας πείτε και είτε ποιες δαπάνες εισηγείστε να «κοπούν», είτε ποιοι φόροι εισηγείστε πρόσθετοι να επιβληθούν. Τα άλλα όλα είναι θεωρίες.

Και μιλώντας για θεωρίες δεν μπορώ να μην απαντήσω και στον κύριο Τσακαλώτο, ο οποίος, μας μίλησε για την ανάγκη η κρατική παρέμβαση τώρα στην αντιμετώπιση της πανδημίας, να κατευθύνει την οικονομία.

«Δεν μπορούμε να αφήσουμε» λέει ο κ. Τσακαλώτος, «την αγορά να επιλέγει τους κλάδους και τις τεχνολογίες αιχμής στις οποίες θα επενδύει» κ.λπ..

Επειδή η ακαδημαϊκή κουβέντα γι’ αυτό δεν θα τελειώσει, έστω ότι συμμερίζεται κανείς, όπως ο Τσακαλώτος, τις απόψεις του Πάπα Φραγκίσκου - εγώ δεν τις συμμερίζομαι - αλλά έστω ότι τις συμμερίζεται κανείς αυτές τις απόψεις.

Γιατί θα ήταν καταστροφική μια προσέγγιση που λέει ότι το κράτος θα κατευθύνει τις επενδύσεις; Γιατί σε τελευταία ανάλυση θα σήμαινε ότι κάπου θα υπάρχει μια επιτροπή ειδικών -δημοσίων υπαλλήλων- οι οποίοι θα επιλέγουν τι επιδοτείται και τι όχι, τι είναι σωστή επένδυση και τι είναι λάθος επένδυση.

Αυτό, στο επίπεδο της μικροδιαχείρισης δεν μπορεί να γίνει και όπου έχει γίνει, έχει οδηγήσει σε καταστροφή.

Είναι στην ουσία η ίδια λάθος φιλοσοφία που οδήγησε στην κατάρρευση του σοβιετικού συστήματος. Δεν μπορεί καμία επιτροπή ειδικών οποιωνδήποτε και οποιασδήποτε ιδεολογικής τοποθέτησης, να νικήσει την αγορά και να κάνει τους υπολογισμούς που η επιτυχής αντιμετώπιση των συνθηκών της αγοράς απαιτεί.

Και μάλιστα, αν θέλετε, στην πραγματικότητα ήδη η Ευρωπαϊκή Ένωση με τον τρόπο που περιορίζει και προσδιορίζει το ταμείο της ανάκαμψης ήδη είναι αρκετά παρεμβατική. Ξέρουμε ποιοι είναι οι πολύ γενικοί τομείς στους οποίους θα πάνε τα χρήματα αυτά. Άρα λοιπόν, είναι μια θετική εξέλιξη και προσέγγιση αυτή που αποτυπώνεται στο προσχέδιο.

Θα ήθελα, όμως, κύριε Υπουργέ, να εισαγάγω μια ιδέα, μια πρόταση για την αντιμετώπιση των συνεπειών της πανδημίας στο εξής. Εγώ δέχομαι ότι το 2021 θα είναι χρόνος που θα καλυφθεί το χαμένο έδαφος για τους λόγους που έχουν ήδη αναφερθεί και μάλιστα θα επισημάνω - παρέλειψα να πω στην εισαγωγή - ότι όσοι διακατέχονται από απαισιοδοξία, για την πορεία του προϋπολογισμού και της ελληνικής οικονομίας κατ’ επέκταση, θα πρέπει να δουν τι συνέβη με την ύφεση στην Ελλάδα σε σχέση με την Ευρωζώνη. Πάλι τις εκτιμήσεις της Κομισιόν θα πω για το 2020. Εκτιμά ύφεση 9% για το 2020 η Κομισιόν για την Ελλάδα την ώρα που εκτιμά 8,7% για τον μέσο όρο της ευρωζώνης. Δηλαδή, η Ελλάδα μια χώρα με τις γνωστές μακροοικονομικές αδυναμίες, μια χώρα σε καθεστώς ενισχυμένης εποπτείας, μια χώρα με πολύ μεγάλη εξάρτηση από τον τουρισμό -που είναι ο κυρίως πληττόμενος κλάδος - καταφέρνει το 2020 να έχει ύφεση όσο και τα μεγαθήρια της ευρωζώνης, περί αυτού πρόκειται.

Αυτό τι σημαίνει; Ότι έχει μια κρυμμένη ανθεκτικότητα, μια κρυμμένη δύναμη η ελληνική οικονομία το οποίο δεν πρέπει κανείς να παραγνωρίζει. Έρχομαι όμως τώρα στην πρόταση, στην οποία αναφέρθηκα και στην αρχή, η συνολική εικόνα κύριε Υπουργέ που είχε αφήσει η ανάκτηση του εδάφους από το 7,5% της συνολικής μεγέθυνσης μπορεί να ισχύσει βέβαια στο σύνολο της χώρας, δεν μπορεί όμως να ισχύσει στις περιοχές και τους κλάδους που επλήγησαν κυρίως. Αναφέρομαι στην εξάρτηση από τουρισμό.

Τι σημαίνει αυτό;

Για να πω δύο μόνο από τις εκτιμήσεις που υπάρχουν. Ο Παγκόσμιος Οργανισμός Τουρισμού των Ηνωμένων Εθνών προβλέπει ότι για να φτάσουμε στο επίπεδο τουριστικής κίνησης του 2019 θα χρειαστούμε από δυόμισι ως τέσσερα χρόνια. Η McKenzie σε αντίστοιχη ανάλυση προβλέπει το αντίστοιχο, πιο συγκεκριμένα λέει ότι θα φτάσουμε το 2024 να έχουμε την κίνηση του 2019. Αυτό σημαίνει ότι το 2021 δεν υπάρχει περίπτωση στον τουρισμό στην πατρίδα μας να ανακτήσουμε το χαμένο έδαφος. Αυτό πιστεύω το καταλαβαίνει ο καθένας. Ο πρόεδρος του ΣΕΤΕ σε πρόσφατη τοποθέτησή του εκτιμά ότι μπορεί να είμαστε στο 50 με 60% του 2019. Πάλι όμως, αυτό σημαίνει ότι θα υπάρχει σε πολλές περιοχές της χώρας το 2021 μια πολύ δύσκολη κατάσταση που δεν θα έχουμε τη δυνατότητα να την αντιμετωπίσουμε με τα συνολικά μέτρα. Παίρνετε μέχρι τώρα για την αντιμετώπιση των συνεπειών της πανδημίας γενικούς κανόνες κατανομής και καλά κάνετε. Για μια πρώτη απάντηση στις βραχυπρόθεσμες συνέπειες, δεν είχατε άλλο τρόπο. Έτσι έχουμε τα 534 ευρώ ανά εργαζόμενο. Έτσι έχουμε στις ενισχύσεις των επιχειρήσεων το απόλυτο κριτήριο της μείωσης του τζίρου τους όπως προκύπτει από τις δηλώσεις του ΦΠΑ.

Όμως, υπάρχουν και συνέπειες πέραν αυτών που φαίνονται στον τζίρο άμεσα. Υπάρχουν οι συνέπειες που έρχονται στους μήνες που ακολουθούν, που δεν θα έχει αντοχή η οικονομία πια. Οι τοπικές οικονομίες, ειδικά σε περιοχές που εξαρτώνται από τον τουρισμό, δεν θα έχουν την αντοχή να περιμένουν την αναδρομική μας αποτίμηση του τι έγινε το 2020 το τι θα γίνει στο δεύτερο, στο τρίτο τρίμηνο του 2021 για να δώσουμε απάντηση. Υπάρχουν βέβαια και συνέπειες μεσοπρόθεσμες και μακροπρόθεσμες που δεν αποτυπώνονται καν στους τζίρους όπως είναι για παράδειγμα το επίπεδο των επενδύσεων που σχεδιάζονται στις περιοχές αυτές, όπως είναι οι αξίες των ακινήτων και ούτω καθεξής.

Τι προτείνω λοιπόν; Πολύ απλά πρέπει μέρος της απάντησης μας στις οικονομικές συνέπειες της πανδημίας να λαμβάνει υπόψη τη μείωση του τζίρου ανά περιφέρεια ούτως ώστε στις περιφέρειες που η μείωση του τζίρου είναι μικρότερη -σημαντικά μικρότερη- από την μείωση του τζίρου στο σύνολο της χώρας, σε αυτές τις περιφέρειες να υπάρχουν μέτρα ειδικής στόχευσης περιφερειακού χαρακτήρα με γεωγραφική στόχευση.

Πιστεύω ότι αυτό είναι μία ρύθμιση που θα συμπληρώσει τη μέχρι τώρα θετική προσέγγιση που έχει δώσει τη δυνατότητα στην ελληνική οικονομία να έχει τη δυνατότητα να ανακάμψει πολύ πιο γρήγορα από ότι υπό άλλες συνθήκες, να συμπληρώσει τις πολιτικές που έδωσαν τη δυνατότητα στην ελληνική οικονομία να πάθει ζημιά πολύ λιγότερη από ότι πολλοί προέβλεπαν και να είναι η ζημιά της όχι μεγαλύτερη από αυτήν που έχουν πάθει οι ισχυροί της Ευρώπης. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Βολουδάκη. Το λόγο τώρα έχει ο Υφυπουργός Οικονομικών κ. Βεσυρόπουλος

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε πρόεδρε.

Κυρίες και κύριοι συνάδελφοι, οι έκτακτες συνθήκες που επικρατούν όχι μόνο στην ελληνική αλλά και στην παγκόσμια οικονομία επηρεάζουν αναμφίβολα και το περιεχόμενο του προσχεδίου του Κρατικού Προϋπολογισμού του 2021. Είναι δεδομένο ότι υπάρχουν αβεβαιότητες, οι οποίες αφορούν κυρίως στον ακριβή χρόνο κατά τον οποίο θα αρχίσει να εκδηλώνεται η δυναμική της ανάκαμψης το 2021. Αυτό, όπως όλοι αντιλαμβάνεστε, εξαρτάται από την πορεία της πανδημίας. Η σταθεροποίηση των υγειονομικών δεδομένων και ο έλεγχος της πανδημίας είναι δεδομένο ότι διαμορφώνει τις προϋποθέσεις για να εκδηλωθεί ταχύτερα η ανάκαμψη της οικονομίας. Υπάρχουν όμως και συγκεκριμένες σταθερές που οδήγησαν στη διαμόρφωση του Προσχεδίου του Προϋπολογισμού που συζητάμε σήμερα.

Η πρώτη σταθερά είναι ότι για το 2021 εξακολουθεί και ισχύει σε ευρωπαϊκό επίπεδο η ρήτρα διαφυγής στο δημοσιονομικό πεδίο για όλες τις χώρες της Ευρωζώνης. Ο στόχος είναι να παραμείνουν οι ευρωπαϊκές οικονομίες ζωντανές και με ισχυρές προοπτικές ανάπτυξης. Αυτό δεν σημαίνει φυσικά ότι πρέπει να κινηθούμε στον αντίποδα, δηλαδή σε μια ανεξέλεγκτη δημιουργία ελλειμμάτων.

Η κυβέρνηση ασκεί συνετή και συνεπή δημοσιονομική διαχείριση στηρίζοντας ταυτόχρονα επιχειρήσεις, εργαζόμενους και ανέργους. Η υγιής δημοσιονομική εικόνα είναι αυτή που διαμορφώνει κλίμα εμπιστοσύνης στις διεθνείς αγορές. Να υπενθυμίσω ότι η Ελλάδα κατάφερε το 2020 -εν μέσω πανδημίας- να πραγματοποιήσει επανειλημμένες εξόδους στις αγορές επιτυγχάνοντας να αντλήσει κεφάλαια με πολύ χαμηλό επιτόκιο.

Η δεύτερη σταθερά είναι η σύγκριση των προβλέψεων σε διεθνές επίπεδο για την ανάκαμψη της ελληνικής οικονομίας εντός του 2021. Βάσει των στοιχείων του Διεθνούς Νομισματικού Ταμείου και της Ευρωπαϊκής Επιτροπής η ανάκαμψη θα κυμανθεί περίπου στο 5,5%. Θα προσεγγίσουν δηλαδή τις προβλέψεις που περιέχονται στο Προσχέδιο του Προϋπολογισμού.

Η τρίτη σταθερά είναι οι φορολογικές και ασφαλιστικές ελαφρύνσεις που προβλέπονται το 2021 οι οποίες στοχεύουν στην ενίσχυση της οικονομικής δραστηριότητας και της αναπτυξιακής διαδικασίας. Αντιλαμβάνομαι την ανάγκη κάποιων να ασκήσουν αντιπολίτευση. Οι εξελίξεις στο κόμμα της αξιωματικής αντιπολίτευσης, αλλά και η εικόνα του στην κοινωνία, τους δημιουργούν κλίμα αβεβαιότητας για το μέλλον. Από αυτό το σημείο όμως, μέχρι να προσπαθούν να μετατρέψουν την προσωπική πολιτική τους ανασφάλεια σε ανασφάλεια των πολιτών και της κοινωνίας υπάρχει μεγάλη απόσταση. Κάποιοι έβλεπαν μνημόνια. Διαψεύστηκαν και θα διαψευστούν και πάλι. Η παγκόσμια οικονομία βρίσκεται στη δίνη της μεγαλύτερης ύφεσης μετά τον δεύτερο παγκόσμιο πόλεμο. Στη χώρα μας, όμως, έχει εκλεγεί μια κυβέρνηση και ένας πρωθυπουργός που έχουν αποδείξει ότι μπορούν να διαχειριστούν δύσκολες και οριακές καταστάσεις με συγκροτημένο και αποτελεσματικό τρόπο.

Άκουσα κάποιους να αναφέρονται στα στοιχεία του Προσχεδίου του Προϋπολογισμού για τα φορολογικά έσοδα, που προβλέπονται αυξημένα κατά 5 δισεκατομμύρια ευρώ. Να υποστηρίζουν χωρίς κανένα στοιχείο ότι η αύξηση των φορολογικών εσόδων σημαίνει επιβολή νέων φόρων.

Προφανώς εξ ιδίων κρίνουν τα αλλότρια. Υπάρχουν κι άλλοι τρόποι αύξησης των φορολογικών εσόδων πέρα από την επιβολή φόρων. Επιπρόσθετα στο Προσχέδιο του Κρατικού Προϋπολογισμού όχι μόνο δεν υπάρχει καμία αναφορά για επιβολή νέων φόρων, αλλά αντίθετα προβλέπονται νέες φορολογικές και ασφαλιστικές ελαφρύνσεις. Δυστυχώς, για κάποιους, για μία ακόμη φορά θα μιλήσω με στοιχεία. Στον Προϋπολογισμό του 2021 περιλαμβάνονται συγκεκριμένες φορολογικές και ασφαλιστικές ελαφρύνσεις όπως: η αναστολή της εισφοράς αλληλεγγύης για μισθωτούς του ιδιωτικού τομέα, ελεύθερους επαγγελματίες, αγρότες και για όσους λαμβάνουν εισόδημα από ακίνητα. Η εφαρμογή της νέας φορολογικής κλίμακας για τους ελεύθερους επαγγελματίες από την οποία προκύπτουν σημαντικές και μεγάλες φορολογικές ελαφρύνσεις. Η παράταση ισχύος των μειωμένων συντελεστών Φ.Π.Α. στο τουριστικό πακέτο, στις μεταφορές και στην εστίαση, έως τον Απρίλιο του 2021. Η εφαρμογή του μέτρου των υπερεκπτώσεων για ψηφιακές και πράσινες επενδύσεις. Η μείωση ασφαλιστικών εισφορών εργοδοτών και μισθωτών του ιδιωτικού τομέα κατά τρεις μονάδες. Στο πεδίο των φορολογικών ελαφρύνσεων και διευκολύνσεων εντάσσεται η παράταση της προθεσμίας καταβολής φορολογικών και ασφαλιστικών οφειλών για όσους έχουν πληγεί από την πανδημία έως το τέλος Απριλίου του 2021. Μια παράταση που συνδέεται με ένα νέο πλαίσιο ρύθμισης και καταβολής αυτών των οφειλών. Αναρωτιέμαι, που είδαν κάποιοι την επιβολή φόρων;

 Η αύξηση των φορολογικών εσόδων, κυρίες και κύριοι συνάδελφοι, θα προέλθει: πρώτον από την απρόσκοπτη συνέχιση της οικονομικής δραστηριότητας. Το 2021, όπως όλοι ευελπιστούμε, δεν θα χρειαστεί ένα νέο lockdown όπως αυτό που απαιτήθηκε με την εκδήλωση της πανδημίας. Αυτό σημαίνει ότι σταδιακά ομαλοποιείται η κατάσταση στην αγορά και στην οικονομία, όλοι προσαρμόζονται σε μια νέας μορφής κανονικότητα και αυτό θα έχει θετική επίπτωση στα έσοδα.

Δεύτερον, από την εισροή φορολογικών εσόδων, των οποίων η καταβολή είχε ανασταλεί το 2020, στο πλαίσιο των μέτρων στήριξης για την αντιμετώπιση της πανδημίας. Για το λόγο αυτό δημιουργείται και το νέο πλαίσιο ρυθμίσεων.

Τρίτον, από την ανάκαμψη της οικονομίας που νομοτελειακά συνεπάγεται και την αύξηση των φορολογικών εσόδων.

Και τέταρτον, από την αξιοποίηση των πόρων του Ταμείου Ανάκαμψης, οι οποίοι σε πρώτη φάση και εντός του 2021 υπολογίζονται σε 5 με 6 δισεκατομμύρια ευρώ. Χρήματα που θα διοχετευτούν στην πραγματική οικονομία ενισχύοντας και την απασχόληση.

Ταυτόχρονα, το Υπουργείο Οικονομικών, έχει ήδη έτοιμη μια κορυφαία νομοθετική πρωτοβουλία για την αντιμετώπιση του λαθρεμπορίου. Για πρώτη φορά ενεργοποιούνται νέα και σύγχρονα μέσα και εργαλεία, τα οποία τίθενται στη διάθεση των αρμόδιων ελεγκτικών αρχών για την αντιμετώπιση του λαθρεμπορίου καυσίμων, αλκοολούχων, καπνικών και λοιπών προϊόντων στη χώρα μας. Αντιμετωπίζονται κενά και αδυναμίες ετών, αναβαθμίζεται το Συντονιστικό Επιχειρησιακό Κέντρο το οποίο λειτουργεί στην Ανεξάρτητη Αρχή Δημοσίων Εσόδων για την αντιμετώπιση του λαθρεμπορίου σε προϊόντα που υπόκεινται σε ειδικό φόρο κατανάλωσης, ενισχύονται οι αρμοδιότητές του και επεκτείνονται και σε προϊόντα φόρου κατανάλωσης, όπως ο καφές.

Επιπλέον, υιοθετούνται αποτελεσματικά μέτρα στη μάχη για την αντιμετώπιση του λαθρεμπορίου στα καύσιμα. Αναφέρομαι στη σύσταση για πρώτη φορά ηλεκτρονικού μητρώου δεξαμενών καυσίμων και στην επέκταση της δυνατότητας μοριακής ιχνηθέτησης σε όλα τα είδη καυσίμων και υγραερίων. Θα υπάρχουν αυστηρά διοικητικά πρόστιμα σε περιπτώσεις νοθείας καυσίμων, αλλά και για παραβάσεις των υφιστάμενων διατάξεων περί εγκατάστασης ηλεκτρονικού συστήματος γεωγραφικού εντοπισμού(GPS) σε βυτιοφόρα οχήματα και πλωτά εφοδιαστικά μέσα. Στόχος μας είναι να υπάρχει πλήρης και αποτελεσματικός έλεγχος σε όλα τα στάδια διακίνησης των καυσίμων, ενώ παράλληλα αυστηροποιείται το πλαίσιο των ποινών. Ακόμα ολοκληρώνεται νομοθετικά η παρακολούθηση της εφοδιαστικής αλυσίδας καυσίμων μέσω του συστήματος εισροών εκροών με την επέκτασή του και σε μεγάλες εγκαταστάσεις υγραερίων οι οποίες τελούν υπό τελωνειακό έλεγχο. Υπενθυμίζω ότι η υποχρέωση για την εγκατάσταση του συστήματος εισροών εκροών στα υγρά καύσιμα επεκτάθηκε σταδιακά από το 2012 σε όλες τις εγκαταστάσεις υγρών καυσίμων, καθώς και στα πλωτά εφοδιαστικά μέσα. Δεν αξιοποιήθηκε ωστόσο επαρκώς λόγω της αδυναμίας της κεντρικής βάσης του δημοσίου να επεξεργαστεί αποτελεσματικά τα δεδομένα. Για τη διασφάλιση της αποτελεσματικότητας του συστήματος, πραγματοποιήθηκε ήδη μελέτη προκειμένου να τροποποιηθούν οι όροι και οι προδιαγραφές λειτουργίας του. Η διαχείριση του συστήματος και των δεδομένων περνάει πλέον στην ΑΑΔΕ, ενώ πρόσβαση στα δεδομένα του συστήματος θα έχουν όλες οι ελεγκτικές αρχές.

Στον τομέα της αντιμετώπισης του λαθρεμπορίου στα αλκοολούχα ποτά, δημιουργείται ηλεκτρονικό μητρώο επιτηδευματιών του κλάδου των αλκοολούχων. Το πιο σημαντικό, όμως, είναι ότι δημιουργείται ηλεκτρονικό σύστημα ταυτοποίησης για την παρακολούθηση της εφοδιαστικής αλυσίδας έτοιμων προς κατανάλωση αλκοολούχων ποτών.

 Όσον αφορά στα καπνικά προϊόντα συγχωνεύονται δύο ήδη θεσμοθετημένα συστήματα παρακολούθησης με παρόμοιες λειτουργίες, το Εθνικό Μητρώο ΕΚΜΕΑ και το Ενωσιακό Σύστημα Ιχνηλασιμότητας Καπνικών. Με τα συστήματα αυτά παρακολουθείται μέσω ενός μοναδικού αριθμού η πορεία κάθε πακέτου καπνικών μέχρι και το πρώτο σημείο λιανικής πώλησης.

Κυρίες και κύριοι συνάδελφοι, ο στόχος της κυβέρνησης όπως αποτυπώνεται στο Προσχέδιο του Προϋπολογισμού είναι διπλός. Πρώτον, να στηρίξει και να διευκολύνει επιχειρήσεις, εργαζόμενους, αλλά και την ίδια την κοινωνία με ουσιαστικά μέτρα. Δεύτερον, να επιταχυνθεί η δυναμική της ανάκαμψης να επανέλθει η χώρα μέσα στο 2021 σε υψηλούς και βιώσιμους ρυθμούς ανάπτυξης. Οι δυσκολίες είναι δεδομένες, άλλωστε, στον ένα χρόνο θητείας αυτής της κυβέρνησης, αποδείξαμε ότι είμαστε για τα δύσκολα. Με μια συγκροτημένη και συνεκτική πολιτική, αλλά και με την εμπιστοσύνη που μας δείχνει η πλειοψηφία των πολιτών θα πετύχουμε τους στόχους που έχουμε θέσει. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κύριε Πρόεδρε ευχαριστώ πολύ. Κυρίες και κύριοι συνάδελφοι, ο Προϋπολογισμός του οικονομικού έτους 2021, καταρτίζεται σε μία χρονική συγκυρία που διέπεται από ρευστότητα και αβεβαιότητα. Οι οικονομίες και οι κοινωνίες παγκοσμίως βρίσκονται αντιμέτωπες με τη σοβαρότερη οικονομική κρίση των τελευταίων χρόνων.

Στη δύσκολη αυτή συγκυρία προστίθενται και οι εξωγενείς προκλήσεις που καλείται να αντιμετωπίσει η Ελλάδα. Εμείς στα σύνορα το νιώθουμε εντονότερα.

Προκλήσεις οι οποίες απορρέουν από τις τουρκικές παρελκυστικές πολιτικές, τις μεταναστευτικές ροές, αλλά και τις συνεχείς φυσικές καταστροφές.

Στο πλαίσιο αυτό ο Προϋπολογισμός που κατατέθηκε αποσκοπεί στην υπέρβαση της κρίσης, με την οικονομία να βρίσκεται σε λειτουργία και την κοινωνία να παραμένει όρθια. Εδράζεται στις επιτυχημένες οικονομικές πολιτικές που δρομολόγησε η κυβέρνηση, τις οποίες αναγνωρίζει σύσσωμη η διεθνής κοινότητα και πάνω απ’ όλα που εμπιστεύεται ο ελληνικός λαός.

Επίσης και στις μεταρρυθμίσεις, κύριε Πρόεδρε οι οποίες διασφαλίζουν οικονομική αποτελεσματικότητα και κοινωνική ανταποδοτικότητα. Τα μέτρα που περιγράφονται στο προσχέδιο είναι απτά και δεν επηρεάζονται ούτε από την υγειονομική κρίση ούτε από τις ευρωπαϊκές εξελίξεις. Για παράδειγμα, η κατάργηση της εισφοράς αλληλεγγύης δεν είναι εικονική πραγματικότητα, αλλά γίνεται πράξη από τον Ιανουάριο του 2021.

Το θετικό αυτό μέτρο, μάλιστα, θα σημάνει τη σημαντική έμμεση αύξηση των κερδών για όλους τους ελεύθερους επαγγελματίες, τους αγρότες, αλλά και τους μισθωτούς του ιδιωτικού τομέα. Συνάμα, πρόκειται για έναν Προϋπολογισμό συνέπειας, αλλά και συνέχειας. Συνέπειας ως προς τις πολιτικές που έχει δεσμευτεί η κυβέρνηση να υλοποιήσει παρά τις δύσκολες οικονομικές συνθήκες και συνέχειας στο σταθερό βηματισμό της ελληνικής οικονομίας όπως ήδη είχε αρχίσει από το δεύτερο εξάμηνο του 2019 με την εφαρμογή ενός διαφορετικού μείγματος πολιτικής. Ένα μείγμα πολιτικής που στηρίχθηκε κυρίως σε μειώσεις φόρων και ασφαλιστικών εισφορών.

Ο προϋπολογισμός φέρει αναπτυξιακό και αισιόδοξο πρόσημο. Στην κατεύθυνση αυτή θα συμβάλει σημαντικά, κύριε Υφυπουργέ και το Ταμείο Ανάκαμψης, ένα εξαιρετικά χρήσιμο εργαλείο χρηματοδότησης, που μπορεί να συνδράμει στη στήριξη της επιχειρηματικότητας, στην ενθάρρυνση ιδιωτικών επενδύσεων και στην τόνωση της απασχόλησης και κοινωνικής συνοχής. Η ελληνική οικονομία αναμένεται να ωφεληθεί με 32 δισ. ευρώ έως το 2026, εκ των οποίων τα 19,3 δισ. αφορούν επιχορηγήσεις και τα 12,7 δισ. ευρώ δάνεια, με ευνοϊκό επιτόκιο και όρους.

Χάρηκα πολύ που πρόσφατα ο Υφυπουργός Κώστας Σκρέκας του Υπουργείου Αγροτικής Ανάπτυξης και Τροφίμων, αρμόδιος για τις υποδομές του πρωτογενούς τομέα, σε αίτημα γραπτής ερώτησής μου για τον εκσυγχρονισμό του αρδευτικού συστήματος στο πέταλο του Πέπλου Αλεξανδρούπολης του Νομού Έβρου, έργο υποδομής με ώριμη μελέτη, αντί για το Πρόγραμμα Δημοσίων Επενδύσεων που ζήτησα να συμπεριληφθεί το εν λόγω έργο, είχε να μου αντιπροτείνει σε μία κουβέντα προχθεσινή ότι θα προτιμούσε το γρήγορο χρηματοδοτικό εργαλείο, που είναι το Ταμείο Ανάκαμψης. Συνάμα προβλέπονται μειώσεις φόρων και ασφαλιστικών εισφορών, καθώς και πρωτοβουλίες ενίσχυσης της ρευστότητας στην πραγματική οικονομία.

Κύριε Υπουργέ και κύριε Υφυπουργέ, ο Έβρος μπορεί να γεμίσει τα κρατικά ταμεία, εφόσον ληφθούν μέτρα στήριξης, προστασίας και ενίσχυσης των υποδομών των συγκοινωνιών και των δομών παιδείας. Η γεωγραφική μας θέση συνεπάγεται έναν πλούτο ανεκμετάλλευτων δυνατοτήτων όσον αφορά τα έσοδα του Κράτους.

Θα ήθελα να υπενθυμίσω ότι ο Έβρος είναι στο σταυροδρόμι Βορά και Νότου, Ανατολής και Δύσης, είναι εκεί που συναντιούνται δύο θρησκείες και τρεις πολιτισμοί, είναι εκεί που θυμίζει την ωραιότερη ανάμνηση της μεγάλης αυτοκρατορίας και μπορεί το Κράτος αυτό να ωφεληθεί σε πάρα πολύ μεγάλο βαθμό. Χαρακτηριστικά θα ήθελα να αναφέρω τα ενεργά τελωνεία της περιοχής που δυστυχώς υπολειτουργούν, καθώς υστερούν σε υποδομές και στελεχιακό δυναμικό.

Επί παραδείγματι, το Τελωνείο των Κήπων, η πύλη της Ελλάδας και της Ευρώπης προς ανατολάς και αντιστρόφως, θα μπορούσαν να εξυπηρετήσουν πολύ περισσότερους διερχόμενους επιβάτες και εμπορεύματα, αλλά και κυκλοφοριακούς φόρτους. Στο πλαίσιο εργασιών της Κοινοβουλευτικής Διακομματικής Επιτροπής για την Ανάπτυξη της Θράκης προσβλέπουμε όχι μόνο στη βελτίωση των υποδομών των σημείων εισόδου-εξόδου, αλλά και στη χάραξη ευεργετικών και πρωτοποριακών πολιτικών.

Δεν μπορεί, κύριε Υφυπουργέ και εσείς το γνωρίζετε καλώς, το πλέον κοστοβόρο έργο που είναι για τα κράτη η κατασκευή αυτοκινητοδρόμων για ένα κράτος, να μην μπορεί όμως αυτό να μεριμνά, να εξασφαλίσει κυκλοφοριακούς φόρτους. Αυτή είναι η νέα Εγνατία. Είναι παραπονεμένος αυτοκινητόδρομος. Είναι ένας δρόμος που βλέπουμε αυτοκίνητα κάθε 2 χιλιόμετρα. Αυτό εξαρτάται από τις πολιτικές, τις οποίες έχουμε εφαρμόσει, έχουμε ασκήσει και για αυτό θα πρέπει οραματικά να διεκδικήσουμε κυκλοφοριακούς φόρτους, που προέρχονται από τη γειτονική Τουρκία, από τη Μέση Ανατολή, από την Ασία, από τις υπερκαυκάσιες χώρες από τις ανατολικές χώρες. Δεν είναι δυνατόν κάθε χρόνο να έχουμε απώλεια κυκλοφοριακών φόρτων, υπέρ της λεγόμενης «παραεγνατίας».

Εκφράζω τη βεβαιότητα μου ότι στο πλαίσιο του κρατικού προϋπολογισμού θα υπάρξει μέριμνα για τη χρηματοδότηση και τη στήριξη των ώριμων προτάσεων που θα δώσουν ώθηση στην ανάπτυξη του Έβρου και της Θράκης. Η Διακομματική Επιτροπή για την Ανάπτυξη της Θράκης είναι πρωτοβουλία του ίδιου του Πρωθυπουργού. Ο σχεδιασμός και η συνισταμένη πολιτικών που θα προκύψουν από τις εργασίες της Επιτροπής θα συνεπάγονται ασφαλώς οικονομικές απαιτήσεις προκειμένου να εφαρμοστούν. Ο Έβρος θα επιστρέψει στη Χώρα το πολλαπλάσιο όσων θα επενδυθούν στις υποδομές και στους ανθρώπους της τόσο σε πραγματική συνεισφορά στο ΑΕΠ όσο και προστατεύοντας τα εθνικά και ευρωπαϊκά κεκτημένα.

Κυρίες και κύριοι συνάδελφοι, οι εκτιμήσεις των διεθνών οργανισμών δείχνουν ότι το 2021 η παγκόσμια οικονομία θα ανακάμψει, υπό την προϋπόθεση επιτυχούς αντιμετώπισης της πανδημίας. Η Κυβέρνηση έχει αποδείξει ότι κινείται με σύνεση και αποτελεσματικότητα, διατηρώντας εφεδρείες. Με γνώμονα τη λογική και το συναίσθημα ευθύνης, με ρεαλιστικές και υλοποιήσιμες προτάσεις, χωρίς ουτοπικές προτάσεις θέτουμε τις βάσεις για μία ταχεία ανάκαμψη και μία υψηλή έξυπνη και χωρίς αποκλεισμούς ανάπτυξη. Η χώρα μας έχει σημαντικό πλεονέκτημα για όλα τα προβλήματα. Είναι μέλος ισότιμο στη μεγάλη ευρωπαϊκή οικογένεια. Είμαστε μέλος των συγκοινωνούντων δοχείων της Ευρωπαϊκής Ένωσης. Ό,τι θα γίνει εξαιτίας της πανδημίας στα κράτη-μέλη της Ευρωπαϊκής Ένωσης, θα γίνει και για την πατρίδα μας. Σας ευχαριστώ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Αναπληρωτής Υπουργός Οικονομικών, ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Οφείλω να σας ομολογήσω ότι περίμενα στην πρώτη αυτή τη συζήτηση στην Επιτροπή περισσότερες ερωτήσεις και διευκρινίσεις για την ουσία του σχεδίου του προϋπολογισμού και για αυτό ήμουνα και εδώ παρών , όπως θα είμαι και στην συζήτηση του τελικού κειμένου και θα είμαι εδώ για να δίνω σχετικές απαντήσεις, εφόσον υπάρχουν απορίες ή τεχνικά και πολιτικά θέματα.

Ο στόχος αυτού του προϋπολογισμού που γίνεται όντως σε συνθήκες μοναδικής αβεβαιότητας, είναι ταυτόχρονα να κάνουμε διαχείριση της ύφεσης, της μεγαλύτερης ύφεσης από το Παγκόσμιο Πόλεμο και της μεγαλύτερης υγειονομικής κρίσης εδώ και έναν αιώνα και εφόσον τα πράγματα πάνε καλύτερα, από πλευράς υγειονομικής, να έχουμε μία δυναμική ανάκαμψη το 2021 που θα καταλήξει σε ανατροφοδοτούμενη ανάπτυξη από το 2022 και μετά. Βασική προϋπόθεση δημοσιονομική για να μπορούμε να τα κάνουμε αυτά δεν είναι να έχουμε μαξιλάρι, είναι να έχουμε τη δυνατότητα να δανειζόμαστε σε λογικά επιτόκια. Σήμερα έχουμε το χαμηλότερο επιτόκιο δανεισμού από οποτεδήποτε άλλοτε στην ιστορία, γιατί έχουμε την εμπιστοσύνη και των θεσμών και των αγορών.

Θα σας θυμίσω ότι τον Ιανουάριο του 2019 τα 10ετή μας ομόλογα στη δευτερογενή αγορά, με μαξιλάρι γεμάτο και όλα τα υπόλοιπα, είχαν 4,2% κόστος δανεισμού. Το Μάρτιο 3,76%, τον Ιούλιο, όταν άλλαξε η κυβέρνηση και εδώ είναι η σημασία της εμπιστοσύνης –δεν άλλαξε κάτι άλλο, το ίδιο μαξιλάρι είχαμε, τον ίδιο προϋπολογισμό, όλα ήταν ίδια- έπεσε στο 2,16%, το Φεβρουάριο του 2020, πριν από την πανδημία, πριν αρχίσει η αποδοχή της Ελλάδας στο πρόγραμμα ποσοτικής χαλάρωσης, είχαμε 1,07% και σήμερα λίγο πριν έρθω είχαμε 0,79%.

Στο ενδιάμεσο δεν έχουμε το «μαξιλάρι» που μας άφησε ο ΣΥΡΙΖΑ, όπως ακούω, διότι έχουμε δανειστεί ενδιαμέσως 14 δισεκατομμύρια ευρώ σε πολυετή ομόλογα, κυρίως δεκαετή και ένα επταετές και πρέπει να ξέρετε ότι το «μαξιλάρι» στην πραγματικότητα δεν είναι 38 ή 37 δισεκατομμύρια ευρώ, προς το τέλος του χρόνου μετά τις εφαρμογές των πολιτικών που έχουμε προγραμματίσει, θα πέσει υπολογίζουμε περίπου στα 32 δισ. Στην πραγματικότητα είναι τρία κομμάτια.

Είναι τα 16 δισεκατομμύρια του ESM, τα οποία, για να τα πειράξουμε θα πρέπει να πάμε στον ESM και να ζητήσουμε άδεια. Είναι 6 με 8 δισεκατομμύρια τουλάχιστον, που είναι το ελάχιστο που χρειάζεται για να λειτουργήσει το κράτος. Οποιαδήποτε δραστηριότητα για να λειτουργήσει πρέπει να έχει ένα ελάχιστο ταμείο και στην περίπτωση του ελληνικού κράτους είναι περίπου 6 με 8 δισεκατομμύρια. Αθροίζοντας αυτά, φτάνουμε στα 24 και μετά προσθέτεις το υπόλοιπο που τυχόν έχεις, ως ταμειακά διαθέσιμα.

Το κλειδί, λοιπόν, για να έχουμε μία σοβαρή δημοσιονομική πολιτική είναι η εμπιστοσύνη και η εμπιστοσύνη των θεσμών στηρίζεται, όχι σε αφηρημένα πράγματα. Στηρίζεται στις επιτυχημένες αξιολογήσεις. Και πάνω στην εμπιστοσύνη των θεσμών οικοδομείται η εμπιστοσύνη των εταίρων και η εμπιστοσύνη των αγορών και οι επιτυχημένες αξιολογήσεις είναι οι αξιολογήσεις που τελειώνουν στην ώρα τους και χωρίς αστερίσκους.

Η προηγούμενη κυβέρνηση τελείωνε όλες τις αξιολογήσεις με σοβαρή καθυστέρηση και σοβαρούς αστερίσκους. Γι’ αυτό και δεν μπόρεσε να οικοδομήσει εμπιστοσύνη και αντί της εμπιστοσύνης οικοδόμησε μαξιλάρι. Εμείς, ακολουθούμε την αντίθετη πολιτική.

Πάμε τώρα στη διαχείριση της πανδημίας. Φέτος η παρέμβαση στην οικονομία είναι της τάξεως για την πανδημία των 21,5 δισεκατομμυρίων ευρώ και μαζί με κάποιες άλλες παρεμβάσεις, ο Ιανός, τα αναδρομικά και άλλα, φτάνουμε στα 24 δισεκατομμύρια ευρώ. Του χρόνου, με το σενάριο που με διαφάνεια καταθέτουμε, ότι θα τελειώσει το βασικό πρόβλημα της πανδημίας μέχρι τον Απρίλιο, έχουμε προϋπολογίσει ήδη υφιστάμενα μέτρα 2,7 δισεκατομμύρια και έχουμε στην άκρη 1,6 δισεκατομμύρια του React EU που δεν είναι καν στον προϋπολογισμό, θα μπει μέσα όταν τελειώσει ο σχετικός κανονισμός και 0,6 σε ένα ειδικό αποθεματικό για τον Covid που φτιάξαμε ειδικά σε αυτό τον Προϋπολογισμό.

Άκουσα πολλά για τις δαπάνες που έχουμε κάνει για την υγεία. Κοίταξα και μέτρησα και είδα ότι έχουμε αυτή τη στιγμή μισό δισεκατομμύριο για την υγεία ξοδέψει μέχρι τον Σεπτέμβριο. Έχουμε βάλει, επίσης, στο φετινό Προϋπολογισμό 100 εκατομμύρια για τα εμβόλια, που τα βγάλαμε έξω από το Clawback για να υπάρχει διαθεσιμότητα πολύ μεγάλη για τα εμβόλια που είναι τελείως αναγκαία για την υγειονομική κρίση και έχουμε ενισχύσει με άλλα 330 εκατομμύρια τον ΕΟΠΥΥ. Αυτά είναι μία σημαντική επένδυση και πρέπει εντίμως να σας πω ότι δεν έχω αρνηθεί κανένα αίτημα του Υπουργείου Υγείας στη διάρκεια της πανδημίας. Αυτή είναι η πραγματικότητα, την οποία, θέλω να γνωρίζετε.

Στην παιδεία, στις 6 Οκτωβρίου έχουμε σε σχέση με πέρυσι την ίδια ημερομηνία δέκα χιλιάδες καθηγητές επιπλέον και αυτό, έχει επίσης αξιόλογο κόστος, όπως, επίσης, πρέπει να σας πω ότι κάναμε μία παρέμβαση για τους ανθρώπους - κυρίως γυναίκες - που καθαρίζουν τα σχολεία που ήταν σε πολύ κακές εργασιακές σχέσεις επί πολλά χρόνια και έχουμε βελτιώσει κατά πολύ και τις εργασιακές σχέσεις και τη δαπάνη, την οποία, δίνουμε γι’ αυτό το σκοπό στους ανθρώπους που έχουν αυτό το καθήκον αυτή την εποχή.

Πάμε τώρα σε αυτά που έχουμε κάνει για την οικονομία. Θέλω να γνωρίζει το Σώμα ότι η επιστρεπτέα είναι ένα βασικό εργαλείο για τις επιχειρήσεις που δεν έχουν πρόσβαση στο τραπεζικό σύστημα και γνωρίζουμε όλοι ότι λόγω του μεγέθους των επιχειρήσεων μας ένα πολύ μεγάλο κομμάτι του επιχειρηματικού κόσμου δεν έχει πρόσβαση και λόγω της κρίσης που προηγήθηκε στο τραπεζικό σύστημα. Ήταν μια ιδέα που πρέπει να σας πω ότι ξεκίνησε από μία δική μου σκέψη, μετά την επεξεργαστήκαμε, ως οικονομικό επιτελείο και κατέληξε να είναι ένα εξαιρετικά επιτυχημένο εργαλείο, το οποίο, είναι και πλαστικό εργαλείο, δηλαδή, μπορείς σταδιακά να το μετατρέπεις από εργαλείο δανεισμού και ρευστότητας σε εργαλείο ενίσχυσης, ακριβώς, διότι, έχει πετύχει και έχει δημιουργήσει εμπιστοσύνη, ταχύτητα, αποτελεσματικότητα κ.τ.λ..

Επίσης, πρέπει να σας πω, επειδή άκουσα πολύ κριτική, ότι ένα πάρα πολύ μεγάλο κομμάτι των μέτρων μας στήριξε την εργασία. Το γεγονός ότι δεν βλέπετε τους δείκτες της ανεργίας να ανεβαίνουν είναι ακριβώς επειδή και τα μέτρα για τις επιχειρήσεις και τα μέτρα για τους εργαζόμενους είχαν ως βασική στόχευση την στήριξη των θέσεων εργασίας μέχρι το τέλος πανδημίας με την υπόθεση, την οποία, εξακολουθώ και έχω, ότι η πανδημία είναι ένα προσωρινό φαινόμενο και δεν θα αφήσει μόνιμες πληγές στην ελληνική οικονομία αν σωστά τη χειριστούμε.

Η ανάκαμψη στο επόμενο έτος στηρίζεται στη μείωση κατά τρεις μονάδες των ασφαλιστικών εισφορών, στη δημιουργία 100.000 θέσεων εργασίας - οι περίπου 5.000 έχουν ήδη δημιουργηθεί στο πρώτο δεκαήμερο - και στην κατάργηση της εισφοράς αλληλεγγύης που είναι ένα μέτρο που ανακουφίζει αυτούς που δεν είχαμε τη δυνατότητα να βοηθήσουμε από πλευράς μισθολογικής, αλλά γενικότερα βοηθάει ολόκληρο τον ιδιωτικό τομέα και λειτουργεί ως κίνητρο ανάκαμψης. Στην ανάκαμψη θα έρθει και θα βοηθήσει και το Ταμείο Ανάκαμψης με 2,6 δισεκατομμύρια, προγραμματίζουμε επενδύσεις και 1,3 δισεκατομμύρια δάνεια.

Εδώ, θα μου επιτρέψετε να περάσω λίγο στην κριτική που άκουσα από την αντιπολίτευση και θα ήθελα να πω ότι παρατηρώ μια σειρά από αντιφάσεις. Πρώτη και σοβαρότερη αντίφαση είναι ότι από τη μια επισείεται ο κίνδυνος των μνημονίων και από την άλλη, μας λένε ξοδέψτε παραπάνω. Λοιπόν, αυτά τα δύο δεν είναι συμβατά. Εάν ξοδέψεις παραπάνω, ο κίνδυνος των μνημονίων μεγαλώνει. Η θεωρία ότι μπορείς να ξοδεύεις και όσο περισσότερο ξοδεύεις επειδή έχεις μία κρίση, τόσο το καλύτερο, δεν είναι σοβαρή θεωρία. Βεβαίως, κάνεις επεκτατική πολιτική, αλλά πρέπει να μετρήσεις την επεκτατική πολιτική, ώστε να μην δημιουργήσεις μόνιμο πρόβλημα, να μην πυροβολήσεις δηλαδή τον εαυτό σου.

Επίσης, θα πρέπει να υπολογίζεις ότι αυτό που θα ξοδέψεις παραπάνω σήμερα, θα το πάρεις σε φόρους αύριο και υπάρχουν δύο ειδών φορολογικά έσοδα. Είναι τα φορολογικά έσοδα που προέρχονται από την ανάπτυξη και υπάρχουν τα φορολογικά έσοδα που προέρχονται, όπως στις προηγούμενες περιόδους των μνημονίων, από αύξηση των συντελεστών. Κάποιοι αδιαφορούν για το από το πού θα προέλθουν τα φορολογικά έσοδα. Εμείς, θεωρούμε ότι πρέπει με σωφροσύνη να διαχειριζόμαστε την κατάσταση, έτσι ώστε να δίνουμε τα χρήματα των φορολογουμένων εκεί που πρέπει, όσο πρέπει και όταν πρέπει και να μην τα στέλνουμε σε ραντεβού στα τυφλά ή στην περίφημη θεωρία του Helicopter Money, δηλαδή, να πάρουμε ένα ελικόπτερο και να αδειάζουμε σακούλες με λεφτά πάνω από τις πόλεις και τα χωριά.

Μια άλλη αντίφαση είναι αυτή η κατηγορία που άκουσα από την αξιωματική αντιπολίτευση, ότι έχουμε «πακτωλό» χρημάτων για εξοπλισμούς και δίνουμε και «άδηλα» χρήματα για τα μεταναστευτικά. Λοιπόν, να τα ξεκαθαρίσουμε. Τα χρήματα για τους εξοπλισμούς είναι τα ελάχιστα αναγκαία για να διατηρούμε την αποτρεπτική δυνατότητα των Ενόπλων Δυνάμεων και δεν μπορεί κάποιος να λέει ταυτόχρονα, κάντε διάφορα, 12 μίλια, το ένα, το άλλο και ταυτόχρονα, να λέει, μειώστε τα χρήματα που βάλατε για εξοπλισμούς, μετά από χρόνια που οι Ένοπλες Δυνάμεις ήταν σε ασφυκτικά χαμηλούς προϋπολογισμούς, ειδικά για ανταλλακτικά, εξοπλισμούς και τα λοιπά.

Επίσης τα «μεταναστευτικά» που έχουμε βάλει δεν είναι «άδηλα». Κατά κύριο λόγο, μισθοί ανθρώπων που δουλεύουν για να υπάρχει αποτροπή και για να υπάρχει ανθρώπινη διαχείριση των μεταναστευτικών πληθυσμών. Έχουμε συμπεριλάβει και «εκτός έδρας» και προφανώς και καύσιμα και άλλες τέτοιες δαπάνες λειτουργικές που βρίσκονται στον Τακτικό Προϋπολογισμό, συν τα χρήματα που θα πάρουμε από την Ευρωπαϊκή Ένωση που αφορούν τα Κέντρα.

Τέλος, ακούω μια κριτική ότι δεν έχουμε λογαριάσει σωστά και η πανδημία θα κρατήσει πιο πολύ. Και ταυτόχρονα να μας λένε να κάνουμε εμπροσθοβαρή πολιτική.

Δεν γίνεται και τα δύο.

Αν η πανδημία θα κρατήσει πιο πολύ, πρέπει οι πολιτικοί μας να είναι πολύ πιο συγκρατημένοι. Εάν κρατήσει λιγότερο, τότε καλό είναι το σενάριο που έχουμε βάλει. Δεν γίνεται να έχεις και «την πίτα ολάκερη και τον σκύλο χορτάτο». Απλώς δεν γίνεται.

Υπάρχουν, όμως και μερικά πραγματικά λάθη που άκουσα.

Άκουσα ότι σε αυτόν τον Προϋπολογισμό, έχουμε βάλει Τουρισμό με μικρές απώλειες για το 2021.

Είπα σε αυτήν την αίθουσα, ότι ο τουρισμός υπολογίζουμε ότι θα είναι στο 60% του 2019. Είναι το 40% μικρή απώλεια;

Όπως, επίσης, διάβασα κάπου, να μιλούν για χρέος 216% του ΑΕΠ.

Θα πρέπει να καταλάβουμε ότι το χρέος της Κεντρικής Κυβέρνησης δεν έχει κάποια σημασία, διότι υπάρχει εκεί πέρα και το ενδοκυβερνητικό χρέος. Αυτό που μετράει είναι το χρέος της Γενικής Κυβέρνησης και αυτό είναι 197% του ΑΕΠ.

Και άκουσα και ότι δίνουμε για παιδεία και υγεία λιγότερα. Νομίζω, σας εξήγησα τι γίνεται.

Άκουσα, τέλος, το περίφημο θέμα ότι είχαμε ύφεση πριν έρθει ο κορονοϊός και κανένας από την Αξιωματική Αντιπολίτευση, αλλά και από άλλους που το λένε, δεν έχει ερμηνεύσει, γιατί είχαμε - εφόσον είχαμε μπει σε υφεσιακή τροχιά - τη μικρότερη ύφεση στο πρώτο τρίμηνο στην Ευρώπη;

Θα σας πω ένα μικρό παράδειγμα το οποίο έχει ενδιαφέρον: Ελλάδα και Γαλλία.

Γαλλία: Στις 16 Μαρτίου έκλεισε τα σχολεία.

Στις 17 Μαρτίου έκλεισε τα καφέ, τα εστιατόρια κλπ και λίγο αργότερα την ίδια μέρα, 17 Μαρτίου, έκανε καθολικό lockdown.

H Ελλάδα: Στις 10 Μαρτίου κλείσαμε τα σχολεία, πανεπιστήμια κ.λπ.

Στις 14 Μαρτίου, κλείσαμε τα καφέ, ρεστοράν κ.λπ. και στις 23 Μαρτίου, είχαμε καθολικό lockdown. Ισχύει λοιπόν το ceteris paribus.

Έχουμε περίπου τα ίδια πράγματα, να έχουν συμβεί και στις δύο χώρες, σε ό,τι αφορά το lockdown.

Τί συνέβη λοιπόν στην ύφεση;

Γαλλία: Ύφεση στο πρώτο τρίμηνο 5,3%.

Η Ελλάδα ύφεση στο πρώτο τρίμηνο 0,9%.

Πείτε μου αλήθεια, γιατί συνεχίζετε και λέτε ότι «είχαμε μπει σε ύφεση», εφόσον δεν προκύπτει από τα νούμερα;

Όσο και να τα «πατικώσουμε», όσο να τα τραβήξουμε και να τα σηκώσουμε, δεν γίνεται κάποιος που κάνει lockdown σε μισό μήνα να έχει 0,9% ύφεση, αν είχε προηγουμένως ύφεση. Δεν είναι τεχνικά δυνατόν, δεν γίνεται.

Μα απλή αριθμητική είναι: 1+1= 2 και αν το διαιρέσεις με δύο είναι 1.

Δεν είναι εδώ ο κύριος Τσακαλώτος. Θα του απαντήσω όμως στα ερωτήματά του όταν θα είναι εδώ για να μπορεί να ακούσει τις απαντήσεις.

Αυτό που θα ήθελα να σημειώσω, το οποίο είναι γενικότερο στρατηγικό θέμα της οικονομίας, είναι ότι επί πολλά χρόνια η χώρα βρίσκεται σε επενδυτικό κενό.

Από το 2011, περίπου, μέχρι και το 2019 η χώρα αποεπενδύει, δηλαδή, επενδύουμε λιγότερο από την απόσβεση του επενδεδυμένου κεφαλαίου.

Αυτό σημαίνει ότι η παραγωγική μας δυνατότητα, αυτό που στα οικονομικά ονομάζουμε “production possibility frontier”, η δυνατότητά μας να παράξουμε, μειώνεται κάθε χρόνο και μειωνόταν κάθε χρόνο και τα τελευταία χρόνια που είχαμε κάποια μικρή και αναιμική ανάπτυξη.

Εάν αυτό δεν διορθωθεί, δεν υπάρχει περιθώριο για περισσότερο πλούτο στη χώρα, διότι όταν έχεις λιγότερο κεφάλαιο και λιγότερη εργασία - διότι και πολλοί άνθρωποι έφυγαν στο εξωτερικό - είναι αδύνατον να παράξεις περισσότερο πλούτο και αν αυτό συμβαίνει ξανά και ξανά, χρόνος μπαίνει, χρόνος βγαίνει, αυτό που θα συμβεί στο τέλος στην οικονομία σου, είναι ότι δεν θα μπορείς καν να συμμετάσχεις στο διεθνή ανταγωνισμό.

Αυτό πρέπει να το αντιληφθεί κάποια στιγμή η Αξιωματική Αντιπολίτευση και τα άλλα κόμματα της Αντιπολίτευσης τα οποία φοβούμαι ότι δεν έχουν εμβαθύνει στην οικονομική τους σκέψη όσο θα έπρεπε. Αυτό, επειδή οι Έλληνες το κατάλαβαν, ψήφισαν αυτή την Κυβέρνηση για να ακολουθήσει μία πολιτική ανάκαμψης πραγματικής και ανάπτυξης της οικονομίας.

Η πολιτική αυτή θα στηριχθεί σε ένα άλλο μοντέλο και το άλλο μοντέλο έχει συγκεκριμένα χαρακτηριστικά. Θέλουμε πολύ μικρότερη «γκρίζα οικονομία» η οποία είναι και κοινωνικά άδικη και οικονομικά αντιπαραγωγική και θέλουμε πολύ περισσότερη οικονομία που να είναι «άσπρη» με μεγαλύτερη παραγωγικότητα, υψηλότερους μισθούς, πρόσβαση σε ξένες αγορές που μας επιτρέπουν να μειώνουμε μακροχρόνια με ασφάλεια την ανεργία και πολύ χαμηλότερη φορολογία.

Αυτή είναι η βασική αλλαγή του μοντέλου και είναι μία αλλαγή μοντέλου που δεν αφορά μόνο τη δυνατότητα παραγωγής πλούτου, προφανώς, αφορά τη δυνατότητα παραγωγής πλούτου, αφορά όμως και την κοινωνική δικαιοσύνη, γιατί η μεγαλύτερη κοινωνική αδικία που μπορεί να υπάρχει σε μία χώρα, είναι ένα κομμάτι της κοινωνίας να χρησιμοποιεί, έναντι του υπόλοιπου κομματιού, τη μαζική αποφυγή καταβολής νόμιμων φόρων και νόμιμων εισφορών.

Όταν αυτό γίνεται σε πολύ μαζικό επίπεδο, έχουμε την μεγαλύτερη «γκρίζα οικονομία» ή μία από τις δύο μεγαλύτερες «γκρίζες οικονομίες» στην Ευρώπη, τότε είναι και θέμα κοινωνικής δικαιοσύνης. Γιατί ούτε μείζονα κοινωνική πολιτική με κοινωνική δικαιοσύνη πραγματική μπορείς να εφαρμόσεις, αλλά και αφήνεις την κοινωνική αδικία να έχει πολλαπλές πηγές.

Τελειώνοντας, θα σας πω ότι αυτός ο Προϋπολογισμός δεν έχει μόνιμα μέτρα, γιατί δεν επιτρέπονται τα μόνιμα μέτρα σε ολόκληρη την Ευρώπη.

Ας το καταλάβει αυτό η Αξιωματική Αντιπολίτευση που έβαλε «υπερηφάνως» 3 δις μόνιμα μέτρα. Δεν γίνεται να βάλεις μόνιμα μέτρα. Έχεις την εμπιστοσύνη των θεσμών και την γενική ρήτρα διαφυγής, διότι δεν βάζεις μόνιμα μέτρα. Συνεπώς, μην προτείνετε μόνιμα μέτρα. Είναι σαν να προτείνετε κάτι παντελώς ανεδαφικό.

Αυτή είναι όντως μια δύσκολη εποχή και χρειάζεται σύνεση και σωφροσύνη και χρειάζεται και υπομονή για να περάσουμε αυτή την «κακοτράχαλη» περίοδο με τις λιγότερες δυνατές απώλειες και να μπούμε σε μία περίοδο ανάκαμψης, ανατροφοδοτούμενης ανάπτυξης και προπαντός ελπίδας για έναν λαό, τον ελληνικό που έχει πολύ ταλαιπωρηθεί τα τελευταία χρόνια. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Υπουργό.

 Κυρίες και κύριοι συνάδελφοι σε αυτό το σημείο ολοκληρώνεται η συζήτηση επί του Προσχεδίου του Κρατικού Προϋπολογισμού 2021.

 Μίλησαν, συνολικά, οι έξι Γενικοί Εισηγητές, οι έξι Ειδικοί Εισηγητές και δώδεκα Βουλευτές.

 Τα πρακτικά των συνεδριάσεων θα διαβιβαστούν στον Υπουργό Οικονομικών για να ληφθούν υπόψιν οι παρατηρήσεις μας στην κατάθεση του Προϋπολογισμού του Κράτους, ο οποίος θα κατατεθεί στη Βουλή σαράντα, τουλάχιστον, ημέρες πριν αρχίσει το οικονομικό έτος, σύμφωνα με τα οριζόμενα στο άρθρο 121, παράγραφος 5 του Κανονισμού της Βουλής.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Βλάχος Γεώργιος, Βολουδάκης Κωνσταντίνος-Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Πέτρος-Βασίλειος, Σταμενίτης Διονύσιος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Δραγασάκης Ιωάννης, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος, Αρσένης Ηλίας - Κρίτων και Λογιάδης Γεώργιος.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**